title: Itämainen matto

text: Koska matoissa käytetty villa lahoaa nopeasti maassa, erityisen vanhoja itämaisia mattoja on säilynyt vain poikkeusolosuhteissa. Vanhin säilynyt itämainen matto on Pazyrykmatto, joka löydettiin 2 500 vuotta vanhasta eteläsiperialaisesta haudasta jäälohkareen sisältä. Tämä korkealaatuinen persialainen villamatto on kooltaan 200×183 cm. Vuodelta 850 eaa. tunnetaan Assyriasta obeliskien reliefejä kuninkaalle veroina annetuista matoista, mikä viittaa arvostukseen mattoja kohtaan.


title: Itämainen matto

text: Islamin leviämisen myötä 600-luvulla jaa. matot saivat uudenlaisen merkityksen Persiassa, kun niitä alettiin käyttää henkilökohtaisina rukousalustoina. Vaikka Koraani ei suoraan edellytäkään juuri maton käyttöä viisi kertaa päivässä suoritettavassa rukouksessa, paksu ja helposti kuljetettava villamatto sopii alustaksi hyvin. Myös suurten moskeijoiden lattioilla alettiin käyttää isoja ja upeita loistomattoja.


title: Itämainen matto

text:
Matot yleistyivät Persiassa pian koko kansan jokapäiväiseen käyttöön: niillä sisustettiin koteja ja hautoja, ja niitä annettiin lahjoiksi. Persialaismattojen kulta-aikana pidetään 1500-lukua, jolloin šaahi Abbas Suuri alkoi tuottaa pääkaupunkinsa Esfahanin palatseihin ja moskeijoihin mitä loisteliaimpia mattoja. Abbasin isän Tahmasp I:n valmistuttamaa kuuluisaa, maailman loisteliaimpana pidettyä Ardebil-mattoa säilytetään Victoria and Albert Museumissa Lontoossa. Myös Ruotsin kuningashuoneelle kuuluva metsästysmatto on tältä ajalta.
Keskiajan Euroopassa ei itämaisia mattoja vielä tunnettu; vain Venetsiaan ja Genovaan tuotiin turkkilaisia mattoja, jotka eivät vetäneet laadullisesti vertoja persialaisille. Eurooppaan tuotiin Abbas Suurenkin aikaan hienoimpia persialaismattoja vain kuninkaallisille ja ruhtinaille. Vasta 1800-luvun loppupuolella itämaisten mattojen kysyntä alkoi voimakkaasti kasvaa Euroopassa ja Amerikassa. Kysynnän myötä länsimaiset kauppahuoneet perustivat Persiaan kutomoita, jotka valmistivat oman seutunsa perinteisiä mattotyyppejä. Samalla suurehkojen mattojen mittasuhteet muuttuivat perinteisen pitkulaisista neliömäisemmiksi vastaamaan länsimaista makua. Toisen maailmansodan jälkeen persialaismattojen kysyntä oli huipussaan, kun tavallisillakin ihmisillä oli varaa niihin. Iranin elinkustannusten nousun myötä mattojen valmistus on viime vuosikymmeninä kuitenkin hiipunut ja niiden hinnat nousseet samalla kun kaikkein loisteliaimpien mattojen tuotanto on vähentynyt.


title: Itämainen matto

text: Itämaiset matot tehdään yleensä villasta, tai silkistä ja puuvillasta; joskus harvoin käytetään myös pellavaa tai juuttia. Nukka on yleensä lampaanvillaa, joskus kamelin- tai vuohenkarvaa tai silkkiä. Erityisen hyvää mattolankaa saa aasialaisesta rasvahäntälampaasta. Paras persialainen villa tulee Kurdistanista ja Khorasanista.


title: Itämainen matto

text: Aluksi villa kehrätään langaksi, pestään, kuivataan ja värjätään. Itämaiset matot kudotaan vanhanmallisilla mattopuilla, jotka pieniä mattoja valmistavilla paimentolaisilla ovat vaakatasossa ja paikoillaan pysyvillä heimoilla pystytasossa. Pieniä mattoja kutoo yksi henkilö ja isoja useampi kerrallaan työryhmänä, jota johtaa usein äänikomennoillaan mestari, joka tuntee matossa käytettävän kuvion. Nykyaikana matonsolmijat työskentelevät kuitenkin yleensä itsenäisesti mallipiirros edessään.


title: Itämainen matto

text: Persiassa ja Turkissa mattoja kutovat niin naiset, miehet kuin lapsetkin. Kiinassa lapset eivät kudo, vaan työstävät maton pintaa ja hapsuja. Kaukasiassa, Turkmenistanissa ja paimentolaisheimoissa vain naiset kutovat mattoja.


title: Itämainen matto

text:
Solminnan vaiheet:
Itämainen matto voi myös olla nukaton: niistä tunnetuimpia on turkkilainen Kelim-paimentolaismatto. Sileäpintainen Kelim on nukkamattoa kevyempi, ohuempi ja kuvioiltaan yksinkertaisempi ja graafisuutta korostava.


title: Itämainen matto

text: Itämaisten mattojen kuvioaiheina käytetään monipuolisesti niin geometrisia muotoja kuin eläin- ja kasviaiheitakin. Yleisimpiä ovat muun muassa kukat, ristit, pilvinauha, kuu, kala, rukouskomero, rokokookuvio ja lehti. Itämaisen maton kuviointi hyödyntää myös monenlaista symboliikkaa. Aiemmin jokaisella seudulla oli omat kuvioaiheensa, mutta nykyisin kuvioita lainataan toisilta alueilta ja kuvioihin ovat vaikuttaneet myös eurooppalaiset mieltymykset.


title: Itämainen matto

text: Persialaisissa matoissa käytetään joskus edelleenkin ihmisaiheisia kuvia, toisin kuin Turkissa ja Arabiassa, missä sunnimuslimit eivät hyväksy ihmisten kuvaamista. Esittävät kuva-aiheet ovat hyvin monipuolisia, mutta persialaisissa matoissa on usein etenkin kuninkaita ja runoilijoita.


title: Itämainen matto

text:
Pääreunakuvion ja kapeiden sivukuvioraitojen ympäröimän keskikentän kuvioaiheet jaetaan neljään tyyppiin: medaljonkiaihe, koko pinnan täyttävä tai toistuva kuvioaihe, esittävä kuvioaihe, ja rukouskomero- tai puuaihe.
Maton reunaraitojen aiheina käytetään yksinkertaisia geometrisia kuvioita ja ornamentteja. Itämaisessa matossa tapaa joskus myös kirjoitusta tai arabialaisittain kirjoitetun, islamilaisen ajanlaskun mukaisen päiväyksen.


title: Itämainen matto

text: Väreinä käytetään edelleen perinteisiä luonnonvärejä, joskin 1800-luvulla synteettiset, käytännölliset mutta rumat aniliinivärit olivat hetken aikaa suosittuja, kunnes Persian hallitus kielsi ne vahingollisina maan mattotuotannon maineelle.


title: Itämainen matto

text: Itämaisen maton hinta määräytyy koon lisäksi neljästä tekijästä: maton kauneudesta, laadusta, iästä ja kunnosta. Kaunis ja taitavasti kuvioitu matto on arvokkaampi kuin taitamattomasti tehty. Yksinkertaisesti kuvioitu matto on halvempi valmistaa kuin kuva-aiheinen.


title: Itämainen matto

text: Maton laatu riippuu maton solmutiheydestä sekä villan ja värien laadusta. Maton tiheys on yleensä noin 60 000–800 000 solmua neliömetrillä, ja tiheämmät matot ovat arvokkaampia kuin harvaan solmitut. Solmutiheys vaihtelee kuitenkin suuresti materiaalin ominaisuuksien mukaan, joten se ei ole hyvä laadun mittari erilaisten mattotyyppien välillä. Tiheä matto on kestävämpi kuin harvaan solmittu. Lisäksi solmijat saavat palkkansa nukkien paljouden mukaan, ja solmijoiden palkkakustannukset muodostavat noin puolet maton tuotantokustannuksista. Villan laatu vaikuttaa maton hintaan vain vähän. Luonnolliset kasvivärit ovat hintavampia kuin synteettiset.


title: Itämainen matto

text: Vanhahkot matot ovat usein uusia arvokkaampia, sillä luonnollisilla väreillä värjätyt matot patinoituvat kauniisti eivätkä menetä arvoaan, jos ne ovat tasaisesti kuluneet. Itämaiset matot voidaan jaotella iän mukaan seuraavasti:


title: Itämainen matto

text:
Itämaisia mattoja valmistetaan laajalla alueella, mutta persialaisia mattoja pidetään parhaimpina. Iranissa mattoja kutovat maan monet eri kansallisuudet, kuten tadžikit, turkkilaiset ja persialaiset. Iranin tunnetuimpia ja laadukkaimpia persialaismattoja ovat muun muassa Kešan, Khorasan, Bijar, Saruk, Isfahan, Täbriz, Nain, Kirman, Kaškai, Birjand, Arak, Hamadan, Qum ja Senneh. Iran tuottaa nykyisin vuosittain 5 miljoonaa neliömetriä käsintehtyjä mattoja. Ulkomaille myytävien mattojen osuus on 3,5 miljoonaa neliömetriä ja arvo noin 600 miljoonaa dollaria. Iranin mattoteollisuudessa työskentelee 1,2 miljoonaa henkeä.
Mattoja valmistetaan Iranin lisäksi myös Turkissa, Kaukasiassa, Turkmenistanissa, Afganistanissa, Pakistanissa, Intiassa, Kiinassa ja Tiibetissä. Turkkilaiset matot ovat karkeampia kuin persialaiset, ja niiden solmutyyppi on aina gördes. Kuvioina suositaan rukouskomeroa ja geometrisia muotoja. Suurimmat matonvalmistuskeskukset ovat Ankara ja Konyan seutu. Hienoimpana turkkilaisena mattona pidetään Hereke-mattoa. Kaukasialainen mattotuotanto, josta tunnetuimpia ovat azerbaidžanilaiset matot, on pitkälti valtiollistettua, ja mattoja pidetään hyvälaatuisina.


title: Itämainen matto

text: Turkmenistanista Kiinaan ulottuvan alueen paimentolaiset valmistavat turkmeenimattoja, jotka on alun perin tarkoitettu teltassa käytettäviksi. Hallitsevia kuvioaiheita ovat etenkin vinoneliöt ja kahdeksankulmiot. Afgaanimatot ovat suosittuja huokean hintansa vuoksi. Niissä on neutraali ja rauhallinen kuviointi punaisen pohjavärin päällä.


title: Itämainen matto

text: Pakistanilaiset matot voidaan jakaa persialaisiin ja Mori-mattoihin. Persialaiset matot ovat Mori-mattoja kalliimpia, sillä niihin käytetään enemmän villaa. Mori-matot lisäksi solmitaan muista matoista poiketen vain yksinkertaiseen loimeen. Solmuna pakistanilaisissa matoissa käytetään sennee-solmua. Pakistanilaiset matot ovat tunnettuja materiaalin ja tiheyden yhtenäisistä piirteistä. Ne ovat nykyisin laadukas mutta huokea vaihtoehto maineikkaammille persialaisille matoille. Intian ja Pakistanin erottua omiksi valtioikseen vuonna 1947 Intian mattotuotanto väheni, kun suurin osa Intian matonkutojista muutti islamilaiseen Pakistaniin. Sen jälkeen Intian mattotuotanto on alkanut taas kasvaa, ja maassa tuotetaan nykyisin entisestä poiketen myös tiheitä ja korkealaatuisia mattoja. Intian merkittävin matonvalmistusseutu on Bhadohi-Mirsapurin alue Uttar Pradeshissa Pohjois-Intiassa.


title: Itämainen matto

text: Kiinassa mattoja on valmistettu jo ainakin 2 000 vuotta sitten, ja maan mattotuotanto kukoisti erityisesti 1700-luvulla. Kiinalaisissa matoissa käytetään sennee-solmua ja kuviotyypit ovat peräisin uskonnollisista aiheista sekä paikallisista taidekäsitöistä kuten silkkikutojien ja posliinimaalareiden kuvioista. Lohikäärme on suosittu aihe. Tiibetiläiset matot ovat yleensä kuvioiltaan rauhallisia, pieniä ja harvasolmuisia, ja paikalliset käyttävät niitä nukkuma-alustoina ja satulamattoina. Tiibetiläinen solmintatekniikka eroaa muiden itämaisten mattojen tekniikasta joiltain osin.


title: Ilona Harima

text: Ilona Harima (vuoteen 1936 Hohenthal, vuodesta 1939 Rautiala, 4. maaliskuuta 1911 Vaasa – 9. kesäkuuta 1986 Helsinki) oli suomalainen taidemaalari, jonka aihepiiri liittyi itämaiseen hengellisyyteen ja mystiikkaan. Maalaukset sisälsivät etenkin buddhalaista ja hindulaista symboliikkaa.


title: Ilona Harima

text: Harima syntyi Vaasassa pohjalaiseen kauppiasperheeseen toisena kahdesta lapsesta. Hänen isänsä Samuli Harima oli menestyvä liikemies ja talouselämän vaikuttaja. Äiti Anna o.s. Björklund oli 13-lapsisen pappisperheen lapsista toiseksi vanhin. Perhe muutti Vaasasta Helsinkiin isän työn vuoksi 1918. Keskikoulun jälkeen Harima aloitti opinnot silloisessa Taideteollisuuskeskuskoulussa graafisen taiteen linjalla, mutta keskeytti turhautuneena parin vuoden jälkeen. Hän työskenteli jonkin aikaa piirtäjänä Suomen Mainostoimisto Ilmossa, mutta jatkoi omaa linjaansa vapaana taiteilijana. Idän mystiset uskonnot ja filosofiat kiinnostivat Harimaa jo nuorena - erikoisesti Intia ja Tiibet olivat hänelle tärkeitä. Harima tutustui myös teosofiseen liikkeeseen ja liittyi Teosofiseen seuraan 1930-luvulla.


title: Ilona Harima

text: Opintomatkallaan Pariisiin 1932 Harima tutustui etenkin museoiden itämaisiin taidekokoelmiin. Pari vuotta myöhemmin hän teki opintomatkan Italiaan.. Sotien jälkeen hän suunnitteli yhdessä puolisonsa Erkki Rautialan kanssa näyttelymatkaa Intian New Delhiin. Silloisen Suomen Intian-lähettilään, buddhalaisen kulttuuriin perehtyneen Hugo Valvanteen avusta huolimatta matka kariutui sodanjälkeisiin valuuttavaikeuksiin.


title: Ilona Harima

text: Ilona Harima maalasi etupäässä pienikokoisia akvarellejä ja guasseja, usein pergamentille. Hän teki myös jonkin verran isompia öljyväritöitä sekä muutamia pienoisveistoksia. Tuotanto käsittää etupäässä henkilöaiheita, maisemapiirustuksia ja eläinaiheisia teoksia. Henkilöaiheet kuvaavat yleensä valaistuneita jumalolentoja ja enkeleitä, usein lapsia ja nuoria tyttöjä. Tavallisesti hahmot ovat eläinten, etenkin lintujen, tai mielikuvituksellisten kasvien ympäröimiä. Kuviin sisältyy myös runsaasti muuta symboliikkaa, kuten jumalallisia silmiä, liekkiaiheita, auringonkehriä ja valonsäteitä, lootuskukkia sekä veteen liittyviä vertauskuvia ja taivaankappaleita.


title: Ilona Harima

text: Hariman maalaustyö jatkui 1930-luvulta kolmisenkymmentä vuotta, ja taiteilijan hengellinen maailmankatsomus syveni kaiken aikaa. Tämän ilmentäminen suoraan, vieläpä itämaisin aihein, poikkesi senaikaisesta suomalaisen taiteen valtavirrasta. Harima asetti töitään vain harvoin näytteille tai myytäväksi, koska koki maalaavansa lähinnä itselleen. Hän kuitenkin lahjoitti töitään ystävilleen ja sukulaisilleen. Siten hänen omaperäinen tuotantonsa jäi sivujuonteeksi Suomen taidepiireissä. Tosin etenkin ensimmäinen näyttely Strindbergin taidesalongissa Helsingissä 1934 herätti runsaasti huomiota. Strindberg järjesti Hariman näyttelyt vielä vuosina 1946 ja 1960. Ateneumin taidemuseoon koottiin pienimuotoinen näyttely Hariman satavuotissyntymävuonna 2011.


title: Ilona Harima

text: Ilona Hariman eno, arkkitehti ja graafikko Matti Visanti oli naimisissa taidemaalari Eemu Myntin taidemaalarisiskon Lyyli Visannin kanssa.


title: Arvid Karlsteen

text: Arvid Karlsteen (1647 Värmlanti, Ruotsi – 1718) oli ruotsalainen mitalitaiteilija. Hän oli Ruotsissa alan ensimmäinen ja johtava edustaja. Hän opiskeli Pariisissa ja Lontoossa ja omaksui tekniikassaan vaikutteita ystävältään, suomalaiselta taiteilijalta Elias Brenneriltä. Hän oli Ruotsin rahapajan johtaja vuodesta 1681 ja hänet aateloitiin 1692.


title: Mosambikinvirta

text: Mosambikinvirta on Mosambikin ja Madagaskarin välissä sijaitseva lämmin merivirta.


title: Hugo Karma

text: Hugo Harald Karma (vuoteen 1940 Bärlund; 25. kesäkuuta 1895 Tampere – 14. huhtikuuta 1960 Helsinki) oli suomalainen farmakognosian tutkija. Hän oli lääkintöhallituksen apteekkineuvos 1929–1933, toimi apteekkarina Hakaniemen apteekissa Helsingissä 1933–1948, ja vuodesta 1941 hän oli Helsingin yliopiston ylimääräinen professori. Hän julkaisi tutkimuksia kasvirohdoksista.


title: Imagine Dragons

text: Imagine Dragons on yhdysvaltalainen vaihtoehtorock-yhtye, joka perustettiin Las Vegasissa, Nevadassa vuonna 2008. Yhtye on julkaissut seitsemän EP:tä ja kolme studioalbumia.


title: Imagine Dragons

text:
Yhtyeen esikoisalbumi "Night Visions" äänitettiin kesällä 2012 ja julkaistiin 4. syyskuuta 2012. Se oli korkeimmillaan toisena Billboard 200 -listalla.
Ensimmäisellä viikolla albumia myytiin yli 83 000 kappaletta. Albumi sijoittui ykkössijalle Billboard Alternative -ja rock-albumilistoilla. "Night Visions" sai RIAA:lta kulta-albumin vuoden 2013 alussa. Sillä on ollut kaksi top 40 -singleä Yhdysvalloissa, Britanniassa, Kanadassa ja Ruotsissa. Toinen albumi "Smoke + Mirrors" julkaistiin 17. helmikuuta 2015 ja saavutti ensimmäisen sijan Billboard 200-listalla. Yhtye on voittanut useita palkintoja, mukaan lukien Grammyn parhaasta rock-esityksestä sekä viisi Billboard-palkintoa.


title: Imagine Dragons

text: Yhtye on esiintynyt Suomessa kolmesti: 14.7.2013 ja 14.7.2017 Ilosaarirock-festivaalilla sekä 27.1.2016 Hartwall Arenalla.


title: Imagine Dragons

text: Imagine Dragonsin tunnetuimpia kappaleita ovat mm. ”Radioactive”, ”Demons" , ”On Top Of The World” ja "Believer" .


title: Vittikko

text: Vittikko on Sallan kylä Keminniemellä. Kylästä on matkaa kirkonkylälle Sallaan noin 25 kilometriä. Kylä on tyypillinen jälleenasutuskylä. Kylän talot sijaitsevat toisistaan erillään. Väestö on voimakkaasti pienentynyt viime vuosikymmeninä. Kylässä on silti asutusta ympäri vuoden. Kylän koulu lakkautettiin vuonna 1985. Koulu on kuitenkin käytössä ja kunnostettu vuosikymmenten laiminlyönnin jälkeen.


title: Katajanokan upseerikerho

text: Katajanokan upseerikerho ry on suomalainen valtakunnallinen upseerikerho.


title: Katajanokan upseerikerho

text: Kerho johtaa Katajanokan Kasinolla tapahtuvaa kerho- ja muuta maanpuolustusaatteellista toimintaa. Rakennuksena Katajanokan Kasino täyttää 100 vuotta 2013.


title: Katajanokan upseerikerho

text: Aatteellisena, yleishyödyllisenä yhdistyksenä kerho tarjoaa upseeriperinteitä vaalien upseeristolle tilaisuuksia kokoontumiseen ja yhdessäoloon sekä kehittää ja ylläpitää jäsenistönsä yhteenkuuluvuutta sekä maanpuolustus- ja upseerihenkeä. Lisäksi kerho tarjoaa tilojaan muuhun maanpuolustusaatteelliseen toimintaan.


title: Katajanokan upseerikerho

text: Kerhon perustajajäseniä ovat: Upseeriliitto ry, Suomen Reserviupseeriliitto ry ja Helsingin Reserviupseeripiiri ry. Kerhon puheenjohtajana on toiminut vuorovuosin Upseeriliiton ja Suomen Reserviupseeriliiton puheenjohtaja.


title: Katajanokan upseerikerho

text: Ravintolatoimintaa Katajanokan Kasinolla harjoittaa Royal Ravintolat Oy, jonka kautta tilat varataan.


title: Anquan Boldin

text: Anquan Kenmile Boldin (s. 3. lokakuuta 1980, Pahokee, Florida) on yhdysvaltalainen amerikkalaisen jalkapallon pelaaja, pelipaikaltaan laitahyökkääjä. Hän pelaa tällä hetkellä NFL-liigan San Francisco 49ers:ssa.


title: Anquan Boldin

text: Boldin on valittu urallaan kolmesti NFL:n tähdistöotteluun Pro Bowliin.


title: Anquan Boldin

text: Arizona Cardinals varasi Floridan osavaltionyliopiston joukkueessa yliopistojalkapalloa pelanneen Boldinin NFL:n vuoden 2003 varaustilaisuudessa, tilaisuuden toisella kierroksella. Hän pelasi Cardinalsissa seitsemän kauden ajan yhdessä toisen tähtilaitahyökkääjän Larry Fitzgeraldin kanssa, kunnes siirtyi ennen kauden 2010 alkua Baltimore Ravensiin.


title: Marián Cisár

text: Marián Cisár (s. 25. helmikuuta 1978 Bratislava, Tšekkoslovakia) on slovakialainen jääkiekkoilija, pelipaikaltaan oikea laitahyökkääjä. Hän pelasi urallaan NHL-joukkue Nashville Predatorsissa yhteensä 73 runkosarjaottelua tehopistein 13+17=30 ja keräten 57 jäähyminuuttia. Cisár pelasi urallaan myös Tšekissä, Suomessa ja Saksassa. Hän laukoi oikealta.


title: Marián Cisár

text: Cisár aloitti uransa HC Slovan Bratislavassa, jonka Extraliigajoukkueessa hän debytoi 17-vuotiaana kaudella 1995–1996, jolloin Cisár sai siellä tililleen 13 runkosarjaottelua tehopistein 3+3=6 sekä kuusi playoff-ottelua tehden kolme osumaa. Los Angeles Kings varasi hänet toisella kierroksella 37. pelaajana . Samana kesänä Cisárin varasi myös WHL-joukkue Spokane Chiefs 25. pelaajana .


title: Marián Cisár

text: Kaudeksi 1996–1997 Cisár siirtyi pelaamaan WHL:ää Spokane Chiefsiin. Hän teki siellä ensimmäisellä kaudellaan runkosarjassa 66 tehopistettä. Cisár oli kevään 1997 pudotuspeleissä joukkueen paras maalintekijä kuudella osumallaan Joe Cardarellin kanssa. Kaudella 1997–1998 hän oli Chiefsin neljänneksi paras pistemies tehoilla 33+40=73. Heinäkuussa 1998 Los Angeles Kings kauppasi Cisárin oikeudet Nashville Predatorsille. Hänestä tuli näin ollen NHL:ään kaudeksi 1998–1999 liittyneen Predatorsin kaikkien aikojen ensimmäinen hankinta.


title: Marián Cisár

text: Cisár siirtyi kaudeksi 1998–1999 Nashville Predatorsin organisaatioon. Hän pelasi koko ensimmäisen sopimuskautensa kokonaan IHL-joukkue Milwaukee Admiralsissa. Kaudella 1999–2000 Cisár oli tehoilla 20+32=52 joukkueen paras pistemies ja syöttäjä. Hän debytoi samalla kaudella myös NHL:ssä, jossa Cisár sai tililleen kolme ottelua. Kausi 2000–2001 oli hänelle tulokaskausi NHL:ssä, jossa Cisár teki 60 runkosarjaottelussa tehot 12+15=27. Hän pelasi kauden aikana myös 15 ottelua farmissa. Kausi 2001–2002 Cisárilla meni pilalle hänen saatua päävamman marraskuussa 2001. Cisár pelasi kauden aikana lopulta vain kymmenen NHL- ja kaksi AHL-ottelua.


title: Marián Cisár

text: Heinäkuussa 2002 Cisár teki sopimuksen Tšekin Extraliigassa pelanneen HC JME Znojemští Orlin kanssa. Hän pelasi joukkueessa lopulta vain yhdeksän ottelua. Saman vuoden joulukuussa Cisár siirtyi neljän ottelun mittaiselle try-outille SM-liigajoukkue Rauman Lukkoon. Hän sai niiden päätteeksi kauden 2002–2003 loppuun asti kestäneen sopimuksen. Cisár muodosti Lukossa toimivan ketjun Robert Kronin ja Jason Ulmerin kanssa. Ketju teki kuitenkin hieman odotuksia vähemmän maaleja ja myös Lukko jäi pudotuspelien ulkopuolelle.


title: Marián Cisár

text: Kaudeksi 2003–2004 Cisár siirtyi Saksan DEL-liigassa pelaavaan Nürnberg Ice Tigersiin, jonka paras maalintekijä ja kolmanneksi paras pistemies hän oli tehoilla 23+13=36. Cisár jakoi DEL:n maalipörssin viidennen sijan Kölner Haien Dave McLlwainin ja Frankfurt Lionsin Patrick Lebeaun kanssa. Hän pelasi kauden aikana myös ssa. Kaudeksi 2004–2005 Cisár siirtyi samassa liigassa pelaavaan Hannover Scorpionsiin, mutta koko hänen pelaajauransa päättyi kuitenkin jo 14 ottelun jälkeen aivotärähdyksen takia.


title: Marián Cisár

text: Cisár pelasi alle 20-vuotiaiden MM-kilpailuissa vuonna 1998. Hän pelasi myös alle 18-vuotiaiden EM-kilpailuissa vuosina 1995 ja 1996, joista ensimmäisessä turnauksessa Slovakia pelasi B-sarjaa. Cisár jakoi kahdeksalla osumallaan koko turnauksen maalipörssin voiton joukkuetoverinsa Rastislav Pavlikovskýn ja Puolan Rafal Selegan kanssa, voitti kultaa ja oli nostamassa joukkuetta seuraavaksi vuodeksi pääsarjaan.


title: Muurasjärvi (kylä)

text: Muurasjärvi on Pihtiputaan kylä, joka sijaitsee kunnan luoteisosassa, keskustasta 29 kilometriä Reisjärventien varrella Haapajärvelle päin. Alue on Keski-Suomen maakunnan pohjoisinta osaa ja se rajautuu Reisjärven kuntaan ja samalla Pohjois-Pohjanmaan maakuntaan. Reisjärvelle kylän keskustasta on matkaa noin 19 kilometriä. Vuonna 2012 Muurasjärvellä oli noin 700 asukasta. Se on ollut Pihtiputaan suurimpia kyliä koko 1900-luvun ajan.


title: Muurasjärvi (kylä)

text: Muurasjärven maasto on suhteellisen tasaista, vain loivasti kumpuilevaa ja sitä leimaavat laajat laidunalueet. Kylän talot on rakennettu enimmäkseen matalien mäkien päälle ja pellot ovat joko multaisia tai turvepohjaisia maita. Kylän vierellä oleva Muurasjärvi on Kymijoen latvavesistöä. Muurasjärven alueen koillisosassa sijaitsee kivikautisten asuinpaikkojen keskittymä. Talojen rakennuskannan muodostavat toisaalta ennen sotia rakennetut perinteiset rakennukset ja toisaalta sotien jälkeiset, tyyppipiirroksia noudattavat talous- ja asuinrakennukset. Kylän maisema on kokonaisuudessaan valittu valtakunnallisesti arvokkaaksi kulttuurimaisema-alueeksi vuonna 1995, erityisesti perinnemaisemiensa johdosta. Peltomaisemien lomassa on pienehköjä metsäsaarekkeita, järviä ja lampia, joiden laskuojat ja laskujoet virtaavat Muurasjärveen ja edelleen Kymijoen vesistöön.


title: Muurasjärvi (kylä)

text: Muurasjärven alueen asutus alkoi 1560-luvulla, jolloin savolaisia uudisasukkaita asettui seudulle. Tätä ennen hämäläiset olivat käyttäneet seutuja eräalueenaan. Muurasjärven ensimmäiset maatilat olivat nimeltään Partala, Pekkarila ja Tossavainen. Alkuaikoina alueella oli 2-4 asuintaloa. 1800-luvun alussa alueella oli viisi uudistilaa.


title: Muurasjärvi (kylä)

text: Pihtiputaalla aloitettiin isojako 1797 ja se toimitettiin 1814. Muurasjärvellä oli tuolloin kymmenen perintötilaa, seitsemän kruununtilaa sekä kuusi torppaa. Ne sijaitsivat pääosin kylän nykyisen keskustan alueella, Muurasjärven ja Vuohtojärven rannoilla. Kylän asutus lisääntyi runsaasti 1900-luvun alkupuolella. Torpat itsenäistyivät 1920-luvulla ja uusia mäkitupia ja torppia perustettiin.


title: Muurasjärvi (kylä)

text: Pellonraivauspalkkioiden myötä kylän asutus laajeni entisestään 1930-luvun alussa ja uudisraivaus eteni yhä syrjäisemmille seuduille. Muurasjärven väestö 1930-luvulla koostui pienviljelijöistä, joiden taloudelliset mahdollisuudet hoitaa omistamiansa pientiloja olivat heikot, keskikokoisia maatiloja omistaneista tilallisista, sekä muutamasta karjataloutta harjoittavasta suurtilallisesta, jotka omistivat laajoja maa-alueita. Kylässä eli myös mökkiläisiä eli "loisia", jotka saivat elantonsa käymällä töissä tilallisilla. He tekivät metsä- ja maataloustöitä, tervanpolttoa ja esimerkiksi tukinuittoa. Myös pontikankeitto oli kylän lisäelinkeinotoiminnan valikoimassa. Kylän käsityöläisiin kuului muun muassa seppä.


title: Muurasjärvi (kylä)

text: Vuonna 1941 alueelle oli muodostunut jopa useampia erillisiä kyliä. Vanhimman asutuksen sijaitessa Muurasjärven ja Vuohtojärven rantamilla, uusia kyläosia olivat Untisperä, Lehtoperä, Korhosperä, Särkiperä ja kymmenen kilometrin päässä Muurasjärven keskustasta sijaitseva Kojosperä. Muurasjärvelle perustettiin myös neljä uutta asutusaluetta maanhankintalain perusteella. Ne olivat nimeltään Junganjärvi (27 maatilaa), Savijärvi (21 maatilaa), Kelkkämä (5 tilaa) ja Saukkopuro (5 tilaa). Maita asutusalueisiin luovuttivat valtio, metsäyhtiöt, kunnat, seurakunnat ja rappiolle jääneet tilat. Myös yksityisiltä lunastettiin maita ja metsäpalstoja tilojen viljelysmaiksi ja heille annettiin toisaalta tilalle valtion metsämaata. Vuonna 1945 kylässä oli lähes 200 taloutta, neljä kauppaa, kaksi koulua, kahvila ja pankki.


title: Muurasjärvi (kylä)

text: Kylän järvialueista linnustoltaan arvokkaimpia ovat Savijärvi, Junganjärvi ja Sääkkönen. Vesilinnut ja kahlaajat pesivät myös Vuohtojärvellä ja Kelkkämäjoen suistoalueilla, joille ne voivat pysähtyä myös levähtämään muuttojen aikoina.


title: Muurasjärvi (kylä)

text:
Junganjärven pohjois- ja eteläpäissä sijaitsee arvokkaita luhtaniittyjä ja rantalaitumia. Savijärven, Vuohtojärven, Likolammen ja Sääkkösen eteläpään rehevä vesi- ja rantakasvillisuus on monipuolista ja arvokasta. Likolampi on muodostunut itsenäiseksi lammeksi Muinais-Päijänteestä noin 6000 vuotta sitten. Sen soistumassa oleva, nevaksi umpeen kasvava alue on merkitty seutukaavaan merkittäväksi monipuolisen kasvillisuuden suojelualueeksi. Alueella on myös joitakin uhanalaisia lajeja, kuten Sääkkösessä kasvava konnanulpukka, Likolammen pohjoisrannalla kasvava nevaimarre sekä Pihtiputaalle uudeksi lajiksi muodostunut, Vuohotojärven länsipuolella kasvava lehtokuusama.
Muurasjärven elinkeinoelämän perusta on maatalous, erityisesti karjatalous. Kylässä on myös aktiivista hanketoimintaa ja yrityksiä, kuten tilajäätelöä valmistava tehdas. Kyläkauppa oli jonkin aikaa suljettuna, mutta kyläläisten aktiivisuuden ansiosta se avattiin uudelleen elokuussa 2012. Matkailijapalveluita kylällä tarjoavat ratsutila ja lomakylä. Linja-autoyhteydet toimivat kouluaikoina Pihtiputaalle päin aamuisin ja iltapäivällä takaisin päin. Kylällä toimii kolmisenkymmentä yritystä.


title: Muurasjärvi (kylä)

text: Arkkitehti Esko Laitisen suunnittelema Muurasjärven kirkko valmistui 1963 ja sitä laajennettiin 1987. Kirkon vieressä on 1930-luvulla perustettu hautausmaa.


title: Muurasjärvi (kylä)

text: Vuonna 1886 perustetussa Muurasjärven koulussa oli vuonna 2012 93 oppilasta ja neljä opettajaa luokilla 1-6. Koulu toimii kolmessa eri rakennuksessa kylän keskustassa. Koululla ja myös aiemmin lakkautetulla Särkiharjun koululla toimii myös kansalaisopiston opintopiirejä.


title: Muurasjärvi (kylä)

text: Kyläläiset ovat aktiivisia toimijoita lukuisissa järjestöissä, joita ovat muun muassa Maa- ja kotitalousseura, Mannerheimin lastensuojeluliitto Muurasjärvi, MTK Muurasjärvi, Muurasjärven Eläketaloyhdistys, Muurasjärven kyläseura, Muurasjärven Metsästäjät, urheiluseura Muurasjärven Murto, Muurasjärven vapaaehtoinen palokunta sekä Muurasjärven nuorisoseura.


title: Justin Tucker

text: Justin Paul Tucker (s. 21. marraskuuta 1989, Houston, Texas) on yhdysvaltalainen amerikkalaisen jalkapallon pelaaja, pelipaikaltaan potkaisija. Hän pelaa tällä hetkellä NFL-liigan Baltimore Ravensissa.


title: Justin Tucker

text: Texasin yliopistossa yliopistojalkapalloa pelannutta Tuckeria ei varattu NFL:n varaustilaisuudessa. Hän teki vapaana pelaajana sopimuksen Baltimore Ravensin kanssa toukokuussa 2012, ja voitti harjoituskaudella aloittajan paikan edelliseltä potkaisijalta Billy Cundiffilta.


title: Sovasjoki

text: Sovasjoki on joki Sodankylässä, Lapin maakunnan keskiosassa. Pohjoisesta laskeva Sovasjoki on Sattasjoen suurin sivujoki, länsilounaasta laskevan Saittajoen ohella. Kemijoen vesistöön kuuluvan Sovasjoen pituus on 36,6 kilometriä.


title: Vieno Eklund

text: Vieno Rauha Eklund (o.s. Varis, 4. toukokuuta 1920 Pyhäjärvi Vpl – 29. joulukuuta 2012 Tampere) oli suomalainen kansanedustaja. Hän toimi Suomen Maaseudun Puolueen kansanedustajana silloisesta Hämeen läänin pohjoisesta vaalipiiristä yhden vaalikauden 1983–1987.


title: Vieno Eklund

text: Vieno Eklund oli kotoisin maanviljelijäperheestä Karjalan kannakselta, mutta lähti sotien jälkeen opiskelemaan Kuopion teknilliseen kouluun. Hänet valittiin eduskuntaan vuoden 1983 vaaleissa ainoana SMP:n edustajana Hämeen läänin pohjoisesta vaalipiiristä, mutta hän jätti eduskunnan jo seuraavissa, vuoden 1987 vaaleissa. Eduskuntakaudellaan Eklund kuului sosiaalivaliokuntaan, talousvaliokuntaan ja valtiovarainvaliokuntaan. Lisäksi hän oli Tampereen kaupunginvaltuuston jäsen vuosina 1985–1992 ja varajäsen vuosina 1993–1996 sekä toimi SMP:n Pohjois-Hämeen piirin sihteerinä ja Kehittyvän Suomen Naiset -yhdistyksen toiminnanjohtajana. Presidentin valitsijamiehenä Eklund oli vuoden 1978 vaalissa.


title: Vieno Eklund

text: Vieno Eklundin puoliso vuodesta 1943 oli rakennusmestari Bror Eklund.


title: Showgirl (Kylie Minoguen albumi)

text: Showgirl on Kylie Minoguen livealbumi, joka julkaistiin joulukuussa 2005. Albumi sisältää kahdeksan Minoguen kappaletta, jotka on nauhoitettu Lontoossa vuonna 2005.


title: Sovasjärvi

text: Sovasjärvi on järvi Vivungissa, Kiirunan kunnassa,Norrbottenin läänissä, Ruotsin Lapissa. Järven pinta-ala on 1,34 neliökilometriä ja se sijaitsee 313 metriä merenpinnan yläpuolella. Sovasjärvi kuuluu Tornionjoen vesistöön.


title: Mårten Svartström

text: Mårten Svartström on suomalainen radio- ja televisiotuottaja, -juontaja ja -toimittaja. Svartström on juontanut muun muassa Yle Fem -kanavan aamuohjelma Min Morgonia, sen seuraajaa keskusteluohjelmaa Efter Nio ja Radio Vegan suosittua musiikkiohjelmaa Hitmeniä. Svartström toimi 2011-2013 Svenska Ylen musiikkiohjelmien päällikkönä.


title: Kalaja (Reisjärvi)

text: Kalaja (myös Iso-Kalaja tai Kalajankylä) on Reisjärven kylä. Kylä on saanut nimensä 1860-luvulla kuivatun, sitä ennen hyvin kalaisan, Kalajanjärven (myös "Kalajärvi") mukaan. Kylään voidaan laskea kuuluvaksi myös Köyhänperän ja Jäppiperän asutukset.


title: Kalaja (Reisjärvi)

text: Kalajan kylällä on vuonna 1916 perustettu ja luokat 1-6 käsittävä, kolmiopettajainen Kalajan ala-asteen koulu, jossa oli 43 oppilasta vuonna 2013 sekä Museoviraston suojelema, 1918 rakennettu työväentalo.


title: Kalaja (Reisjärvi)

text: Ensimmäiset tunnetut asukkaat saapuivat Kalajanjärven rantamaisemiin 1550-luvun alkupuoliskolla. Nimet Köyhäinperä ja Köyhäinjärvi mainitaan Pohjois-Pohjanmaan historiassa viitaten varattomuuteen. Uudisasukkaat Lauri Loustinen sekä Antti ja Lauri Lukkinen (tai Lokkinen) asuttivat tilojaan Köyhänjärven rannoilla pieniä tilojaan vuoden 1566 tienoilla. Tilat olivat jo silloin liian pieniä ja niitä yritettiin yhdistää ilman menestystä. Tilojen autioitumisen jälkeen "Köyhä"-nimi sai alkunsa alueeseen viitaten.


title: Kalaja (Reisjärvi)

text: Juho Laurinpoika Jäppinen asutti nykyistä Maliniemen seutua ja perusti Jäppilän tilan vuonna 1605. Tilan neva- ja metsäpalstat sijaitsivat nykyisen Jäppiperän alueilla, ja nimet Jäppiperä ja Jäppineva saivat alkunsa.


title: Staroje Šaigovo

text: Staroje Šaigovo (, mokšaksi Сире Шяйгав) on kylä ja Staroje Šaigovon kunnallispiirin hallintokeskus Mordvan tasavallan keskiosassa Venäjällä. Kylä sijaitsee maanteitse noin 58 kilometriä Mordvan pääkaupungista Saranskista luoteeseen. Kylässä asui vuoden 2010 väestönlaskennan mukaan 5 185 henkeä ja koko kunnallispiirissä oli 14 071 asukasta. Enemmistö asukkaista on perinteisesti ollut mokšankielisiä.


title: Staroje Šaigovo

text: Vain runsas 5 kilometriä kaakkoon Staroje Šaigovon piirin keskuskylästä sijaitsee melko tunnettu kylä, 2000-luvun alkuvuosina valtionjohdon ohjauksella mokšalaiseksi mallikyläksi uudistettu "Staraja Terizmorga" (, mokšaksi Сире Теризморга). Vuoden 2007 suomalais-ugrilaisten kansojen kulttuurifestivaalin "Šumbrat, Fenno-Ugria!" ("Tervehdys, suomalais-ugrilaiset!") aikana siellä avattiin Mokšalaisen kansallisen kulttuurin keskus. Kylässä vierailivat tällöin niin presidentit Vladimir Putin ja Tarja Halonen kuin Unkarin pääministeri Ferenc Gyurcsanykin.


title: Diabat

text: Diabat on kylä Essaouiran kunnassa Essaouiran provinssissa Marrakech-Tensift-Al Haouzin hallintoalueella Marokossa. Kylä sijaitsee Oued Ksob -joen eteläpuolella noin neljän kilometrin päässä Essaouiran keskustasta etelään. Kylästä kulkee linja-autoja Essaouiran medinan Bab Marrakech -portille.


title: Diabat

text: Diabatin moskeija rakennettiin 1700-luvun lopulla hallinneen sulttaani Muhammad III:n valtakaudella. Moskeijaan on vain yksi ovi turvallisuussyistä, sillä meren läheisen sijainnin vuoksi Diabatin edustan merenlahdella oli taisteluita sulttaanin joukkojen ja merirosvojen välillä. Aikoinaan kylä oli hippien suosiossa. Nykyisin kylän länsipuolella on aidattu lomakeskus, johon kuuluu tasokkaita huviloita ja hotelleja. Lisäksi lomakeskuksella on eteläafrikkalaisen golfaajan Gary Playerin suunnittelema golfkenttä.


title: Paolo Conte

text: Paolo Conte (s. 1937 Asti) on italialainen laulaja-lauluntekijä. Hänen omintakeisessa tyylissään on muun muassa jazzvaikutteita.


title: Paolo Conte

text: Conten nuorempi veli Giorgio Conte on itsekin tunnettu lauluntekijä. Veljekset aloittivat pianonsoiton varhaisella iällä. Paolo kouluttautui isänsä jalanjäljissä juristiksi ja harjoitti ammattiaan yli kolmekymppiseksi samalla, kun soitti vibrafonia useissa jazzyhtyeissä. Hän julkaisi ensimmäisen levytyksensä vuonna 1962 ja ensimmäisen sooloalbuminsa 1974. Hänen hitteihinsä lukeutuvat "Genova per noi", "Onda su onda" ja "Azzurro". Hän on säveltänyt kappaleita yhteistyössä sanoittajien, kuten Vito Pallavicinin, Giorgio Calabresen ja Giorgio Conten kanssa. Niitä ovat esittäneet Conten itsensä lisäksi muiden muassa Adriano Celentano, Caterina Caselli, Patty Pravo, Enzo Jannacci ja Bruno Lauzi.


title: Paolo Conte

text: Conte teki soolourallaan läpimurron kolmannella albumilla "Un gelato al limon" (1979). Sitä seurasi muun muassa "Paris Milonga" (1981). Conte on Italian tasavallan ansioritarikunnan suurristin ritari ja Ordre des Arts et des Lettres'n ritari.


title: Sovajoki

text: Sovajoki on joki Suomen Neuvostoliitolle luovuttamalla Sallan alueella. Joki laskee 6 kilometriä pitkästä Sovajärvestä Paanajärven länsipäähän.


title: Boyce

text: Boyce on muun muassa seuraavien henkilöiden sukunimi:


title: Moran

text: Moran tai Morán on muun muassa seuraavien henkilöiden sukunimi:


title: Hämeen nopein

text: Hämeen nopein on Kari Peitsamon Skootterin albumi vuodelta 1988. Albumin kaikki kappaleet ovat Kari Peitsamon säveltämiä ja sanoittamia.


title: Rankat ankat

text: Rankat ankat on Kari Peitsamon Skootterin albumi vuodelta 1989. Albumin kaikki kappaleet ovat Kari Peitsamon säveltämiä ja sanoittamia.


title: Hellsinkin’

text: Hellsinkin' on Kari Peitsamon Skootterin albumi vuodelta 1990. Albumin kaikki kappaleet ovat Kari Peitsamon säveltämiä ja sanoittamia.


title: Karl Vitalis Karnell

text: Karl Vitalis Karnell (1862–1921) oli ruotsalainen pappi, Karesuandon kirkkoherra vuosina 1901–1915. Hän oli samaan aikaan myös kansakouluntarkastaja vuosina 1904–1916 ja 1919–1921 sekä välillä paimentolaiskoulun tarkastaja 1916–1919. Hän oli aikanaan Ruotsin pohjoisten suomalaisten ja saamelaisten olojen tuntija.


title: Karl Vitalis Karnell

text: Karnell oli ensimmäinen saamelaiskoulujen tarkastaja, ja hän puolusti heidän erillisopetustaan, jotta omaleimaisuus säilyisi.


title: Damat Hasan pašša

text: Morali Damat Hasan pašša (n. 1658, ehkä 1655 Tripoli, Morea – 1713 Şanlıurfa, Anatolia, Turkki) oli Osmanien valtakunnan suurvisiiri 18. marraskuuta 1703 – 28. syyskuuta 1704.


title: Damat Hasan pašša

text: Morali Hasan oli taustaltaan kreikkalaissukuinen. Hän kääntyi islamin uskoon jo nuorena. Hän toimi Osmanien hovin asemestarina ja yleni suurvisiiriksi 1704 seuraten venäläissyntyistä Kavanoz Ahmed paššaa.


title: Damat Hasan pašša

text: Hänen puolisonsa oli sulttaani Mehmed IV:n tytär Hatice Sultan. Avioituessaan hänen nimeensä liitettiin "Damat", joka tarkoittaa sulttaanin vävyä.


title: Damat Hasan pašša

text: Damat Hasan tuki kapinallisia, jotka olivat suistaneet sulttaani Mustafa II:n vallasta elokuussa 1703 ja hillitsi vanhalle vallalle myötämielisen liikkeen johtohahmoja.


title: Damat

text: Damat (, , "vävy") oli Osmanien valtakunnassa käytetty arvonimi sulttaanin sukuun ja hoviin avioliiton kautta liitetyille miehille. Arvonimi liitettiin kiinteästi entiseen nimeen samoin kuin herraa tai ylimystä tarkoittavat pašša ja agha. Käytäntö alkoi 1500-luvulla, kun sulttaanien tyttäriä alettiin naittamaan korkea-arvoisille virkamiehille ja sotilaille.


title: Damat

text: Häät, joissa sulttaanin tytär naitettiin, olivat suuret ja ylelliset. Niitä pidettiin merkittävinä yläluokan sosiaalisina tapahtumina ja niistä kirjoitettiin tarkka kuvaus palatsin arkistoihin. Myös useat länsimaiset diplomaatit ja hovin vieraat ovat kuvanneet osmanien kuninkaallisia häämenoja loisteliaiksi.


title: Damat

text: Damatin asemaan sisältyi etuja, kuten suuret myötäjäiset, jotka esimerkiksi Suleiman Suuren aikana olivat 100 000 dukaattia. Asemaan sisältyi myös merkittäviä velvoituksia ja haittoja, sillä yleensä kuninkaalliseksi vävyksi valittu joutui eroamaan aiemmista vaimoistaan, eikä voinut ottaa enää uutta vaimoa kuninkaallisen puolison elinaikana. Osmaniprinsessat olivat usein vaateliaita ja monien Damatien kerrotaan valittaneen joutuneensa vaimojensa orjiksi avioliiton aikana. Osmanihovi pyrki myös rajoittamaan avioliiton mukanaan tuomaa vaikutusvaltaa ja Damatit lähetettiin usein provinsseihin kuvernööreiksi, jotta heillä ei olisi ollut päätösvaltaa kuninkaallisen neuvoston ja hovin asioissa. Aluksi avioliitosta syntyneiltä poikalapsilta kiellettiin julkiset virat näiden tultua aikuisiksi, mutta myöhemmin poikalapset jouduttiin yleensä luovuttamaan pois heti syntymän jälkeen, kun vain tyttäret saatiin pitää.


title: Damat

text: Osa osmanien valtakunnan suurvisiireistä naivat sulttaanin tyttären ja saivat lisänimen Damat. Heihin lukeutuivat esimerkiksi:


title: Kadmiumkloridi

text: Kadmiumkloridi (CdCl) on kadmium- ja kloridi-ionien muodostama epäorgaaninen ioniyhdiste. Yhdistettä käytetään muun muassa muiden kadmiumyhdisteiden valmistukseen.


title: Kadmiumkloridi

text: Kadmiumkloridi on huoneenlämpötilassa valkoista tai väritöntä kiteistä ainetta. Yhdiste liukenee hyvin veteen ja lisäksi etanoliin ja asetoniin. Kidevedettömän kadmiumkloridin lisäksi siitä tunnetaan useita kidevedellisiä muotoja, esimerkiksi monohydraatti (CdCl·HO), dihydraatti (CdCl·2HO), hemipentahydraatti (CdCl·2,5HO), tetrahydraatti (CdCl·4HO) ja pentahydraatti (CdCl·5HO).


title: Kadmiumkloridi

text: Kadmiumkloridin kiderakenne on kerroksittainen. Kadmiumkloridin kiderakenne on kuutiollinen tiivispakkaus ja kadmiumkationit sijaitsevat oktaedrisissä aukoissa kloridi-ionien muodostamien kerrosten välissä.


title: Kadmiumkloridi

text: Kidevedetöntä kadmiumkloridia voidaan valmistaa sulan kadmiummetallin ja kloorin välisellä reaktiolla 600 °C:n lämpötilassa tai kuivan vetykloridikaasun ja kadmiummetallin välisellä reaktiolla. Muita tapoja valmistaa yhdistettä ovat kadmiumoksidin, kadmiumhydroksidin tai kadmiumkarbonaatin liuotus laimeaan suolahappoon ja veden haihduttaminen pois.


title: Kadmiumkloridi

text: Kadmiumkloridin liuoksia käytetään metallien sähkökemialliseen päällystämiseen. Muita käyttökohteita ovat kadmiumia sisältävien väriaineiden valmistus, apuaineena valokuvauksessa ja laboratorioreagenssina, voiteluaineena, erikoispeilien valmistukseen ja muiden kadmiumyhdisteiden tuotantoon. Kadmiumkloridin käyttö sovelluksissa on vähentynyt.


title: Kadmiumkloridi

text: Kadmiumkloridi ärsyttää hengitysteitä aiheuttaen yskää ja hengenahdistusta. Se ärsyttää myös ihoa ja silmiä aiheuttaen punoitusta ja kirvelyä. Kadmiumkloridi on karsinogeeninen yhdiste.


title: Timir Pinegin

text: Timir Aleksejevitš Pinegin (; 12. kesäkuuta 1927 Moskova – 31. tammikuuta 2013) oli Neuvostoliittoa edustanut purjehtija. Hän sai Neuvostoliiton ansioituneen valmentajan arvonimen.


title: Timir Pinegin

text: Pinegin kilpaili viisissä perättäisissä kesäolympialaisissa vuosina 1956–1972. Vuoden 1960 kesäolympialaisissa Roomassa hän voitti kultaa star-luokassa "Tornadolla".


title: Love Connection

text: Love Connection oli vuonna 2013 toteutettu suomalainen tositelevisio-ohjelma, jossa Yhdysvalloissa asuvat suomensukuiset poikamiehet etsivät rakkautta ja juuriaan Suomesta. Ohjelma oli kuvattu osittain Yhdysvalloissa ja osittain Suomessa.


title: Love Connection

text: Ohjelmassa oli alkuvaiheessa mukana viisi miestä, joista kolme eniten yhteydenottoja saanutta valittiin lopulliseen ohjelmaan. Kesällä 2013 miehet saapuivat Suomeen tapaamaan morsianehdokkaita. Juontajana ja henkilökohtaisena avustana poikamiehille toimi Nuutti Takkinen.


title: Love Connection

text: 12-osainen ohjelma alkoi Yle TV2:ssa 21. lokakuuta 2013.


title: Liukuvärjäys

text: Liukuvärjäys on kankaan asteittain tummenevaa ja vaalenevaa värjäystä.


title: Huell Howser

text: Huell Burnley Howser (18. lokakuuta 1945 Gallatin, Tennessee – 7. tammikuuta 2013 Palm Springs, Kalifornia) oli yhdysvaltalainen televisiojuontaja. Hänen tunnetuin ohjelmansa oli KCET:n esittämä, Kaliforniassa sijaitsevia kohteita esittelevä matkailuohjelma "California's Gold". Ohjelmaa tehtiin 18 tuotantokauden ja 443 jakson verran vuoteen 2012 asti.


title: Jyväskylän kirjastopuukotus

text: Jyväskylän kirjastopuukotus tapahtui 30. tammikuuta 2013 "Äärioikeisto Suomessa" -kirjan esittelytilaisuudessa Jyväskylän kaupunginkirjastossa. Yhteenotto syntyi, kun kolme henkilöä pyrki tilaisuuteen ja tilaisuuden järjestäjät estivät sen. Yhteenotossa yhtä tapahtuman järjestäjää viillettiin teräaseella ja hyökkääjiä lyötiin teleskooppipatukalla. Kolme sisälle pyrkinyttä miestä olivat uusnatsijärjestö Suomen vastarintaliikkeen aktiiveja. Teoksen kirjoittajista paikalla olivat Li Andersson ja toimittaja Mikael Brunila.


title: Jyväskylän kirjastopuukotus

text: Tapauksessa jaettiin neljä tuomiota. Puukkoa käyttänyt mies tuomittiin tammikuussa 2015 puolentoista vuoden ehdolliseen vankeuteen tästä sekä aiemmasta väkivallanteosta. Hänen kanssaan tilaisuuteen pyrkinyt mies sekä kaksi näitä estänyttä miestä tuomittiin sakkoihin.


title: Jyväskylän kirjastopuukotus

text: "Äärioikeisto Suomessa" -kirjan esittelytilaisuuden Jyväskylässä järjestivät JKLDIY-niminen toimintaryhmä, Jyväskylän yhteiskunnallinen opisto (Jyväskylän Seudun Sivistystyö ry) ja Vasemmistonuoret. Tilaisuuden järjestäjät kertoivat arvioineensa häiriöiden oleva mahdollisia, koska kesällä 2012 kirjan kolmatta kirjoittajaa Dan Koivulaaksoa vastaan hyökättiin kaasusumutteella hänen ollessaan puhumassa äärioikeistosta Oulussa. Epäillyllä oli yhteyksiä Suomen vastarintaliikkeeseen. Kirjatilaisuuden järjestäjien mukaan Suomen vastarintaliikkeen edustajat myös kuvasivat rasisminvastaisen mielenosoituksen osallistujia Jyväskylässä marraskuussa 2012 ja tammikuun puolivälissä Joensuussa järjestetyn "Äärioikeisto Suomessa" -kirjan esittelytilaisuuden Facebook-sivulle jätettiin uhkaavina pidettyjä kommentteja. Kommenteissa puhuttiin lähinnä Finnish Defence League -liikkeestä. Tilaisuuden järjestäjät ilmoittivat kommenteista Pohjois-Karjalan poliisille ja Suojelupoliisille. Jyväskylän poliisi kuitenkin katsoi, ettei kirjatapahtumaan liity erityistä uhkaa.


title: Jyväskylän kirjastopuukotus

text: Sisäministeriö julkaisi tammikuussa 2013 ensimmäisen säännöllisen katsauksensa väkivaltaisesta ääriliikehdinnästä Suomessa. Ainoa raportissa nimeltä mainittu taho oli kansallissosialistinen Suomen vastarintaliike -järjestö, jota pidettiin raportissa mahdollisesti vaarallisena.


title: Jyväskylän kirjastopuukotus

text: Tilaisuus alkoi kirjaston Pienessä luentosalissa kello 18. Salissa oli vajaat sata henkilöä. Ovet oli suljettu, koska enempää yleisöä ei mahtunut sisään. Järjestäjät olivat varautuneet mahdolliseen häiriöön siten, että oven ulkopuolelle oli jäänyt henkilöitä seuraamaan tilaisuuteen pyrkijöitä ja kirjaston vahtimestarille oli kerrottu mahdollisesta vaarasta. Kirjaston vahtimestarin mukaan aulaan alkoi kerääntyä ”erikoista porukkaa”, ja hän soitti vartijat ja poliisin paikalle. Vahtimestarin ja tapahtuman järjestäjien mukaan hätäkeskus ei aluksi luokitellut tapausta kiireelliseksi. Hyökkäyksen tapahduttua vahtimestari soitti uudelleen poliisille, minkä jälkeen paikalle saapui useita poliisipartioita.


title: Jyväskylän kirjastopuukotus

text: Välikohtaus alkoi, kun paikalle tuli kolme miestä, jotka ovella ollut mies kertomansa mukaan tunnisti mahdollisiksi häiriön aiheuttajiksi. Yhdellä miehistä oli havaittu suojalasit, suojakäsineet ja luotiliivit sekä kädessään pullokassi. Toinen miehistä oli varautunut kuvaamaan tilannetta kamerallaan. Ovella seisonut mies ilmoitti salin olevan täynnä ja esti miesten pääsyn tilaisuuteen. Yksi tilaisuuteen pyrkijöistä löi ovella ollutta tapahtuman järjestäjää nyrkillä ja pullokassilla. Pullokassi osui tällöin myös toiseen ovella olleeseen mieheen. Ovella olleiden miesten avuksi tuli tässä vaiheessa paikalla ollut kolmas mies, joka sai tilanteen aikana teräaseen iskun ylävartaloonsa. Vamma ei ollut vakava. Myös osa muista tilanteessa mukana olleista sai lieviä vammoja. Kolmikko pakeni paikalta pian puukotuksen jälkeen. Poliisin mukaan pakenevia miehiä lyötiin teleskooppipatukalla ja heitä kohti heitettiin tuoli. Teleskooppipatukkaa käyttänyt mies oli sama jota puukotettiin. Miehellä oli hallussaan myös teräase, jota hän ei kuitenkaan käyttänyt. Varsinaiseen yhteenottoon osallistui kuusi henkilöä. Tilaisuutta jatkettiin keskeytyksen jälkeen.


title: Jyväskylän kirjastopuukotus

text: Poliisi otti seuraavana päivänä kiinni kaksi kolmikon jäsentä. Keski-Suomen käräjäoikeus vangitsi toisen henkilöistä, alle 30-vuotiaan jyväskyläläismiehen. Poliisi esitti käräjäoikeudelle myös toisen paikkakuntalaisen miehen vangitsemista, mutta hänet vapautettiin. Oulusta kotoisin oleva kolmas mies vangittiin poissaolevana ja hän jäi kiinni Kuopiossa marraskuussa 2014. Samaa henkilöä syytettiin myös Dan Koivulaakson kaasusumutuksesta, ja hänet tuomittiin aiemmin vuonna 2011 tapahtuneesta kokoomuksen kansanedustajaehdokkaan pahoinpitelystä.


title: Jyväskylän kirjastopuukotus

text: Kaikilla kolmella hyökkääjällä on vahvat yhteydet Suomen vastarintaliikkeeseen. Alustavan esitutkinnan perusteella vaikutti ilmeiseltä, ettei tapahtumaan liittynyt muita henkilöitä. Kirjastossa oli kuitenkin ennen tapahtumaa käynyt kolmikon pyynnöstä 17-vuotias mies tiedustelemassa tilannetta. Miehen toimintaa tutkittiin avunantona tutkittavana oleviin rikoksiin.


title: Jyväskylän kirjastopuukotus

text: Kolmen sisälle pyrkineen miehen osalta poliisi tutki asiaa poliittisten toimintavapauksien loukkaamisen yrityksenä, törkeänä pahoinpitelynä ja pahoinpitelyinä. Myös ovivahtien menettelyä kolmikon poistumisvaiheessa tutkittiin pahoinpitelyinä. Rikoslain mukaan poliittisten toimintavapauksien loukkaamiseen syyllistyy, jos väkivallalla tai vakavan vaaran toisen hyvinvoinnille käsittävällä uhkauksella estää toista ilmaisemasta mielipidettään yleisistä asioista julkisesti.


title: Jyväskylän kirjastopuukotus

text: Yksi hyökkääjistä sai syytteen 368 henkilöön kohdistuvasta henkilörekisteririkoksesta. Mies oli kerännyt pääosin internetistä tietokoneelleen lukuisten henkilöiden valokuvia ja henkilötietoja. Tiedot kuvaavat henkilöiden yhteiskunnallista, poliittista tai uskonnollista vakaumusta. Kerätyt henkilöt oli luokiteltu ryhmiin, joiden niminä oli esimerkiksi ”vasemmisto”, ”oikeisto”, ”juutalaiset”, ”rotupetturit”, ”eliittiseurat” ja ”väkivaltakoneisto”. Mikään ryhmistä ei korostunut listalla. Listalla olleet henkilöt kuvailivat tietoja hajanaisiksi.


title: Jyväskylän kirjastopuukotus

text: Välikohtauksen oikeuskäsittely alkoi tammikuussa 2015. Päätekijä sai 1,5 vuotta ehdollista vankeutta kahakan aloittamisesta, puukotuksesta ja Koivulaakson kaasusumutuksesta. Muut kolme henkilöä saivat 15–70 päiväsakkoa. Puukottajan kanssa tapahtumaan pyrkinyt mies tuomittiin avunannosta kokouksen estämisen yrityksessä, poliittisten toimintavapauksien loukkaamisen yrityksestä sekä lievästä ampuma-aserikoksesta. Kaksikkoa estelleet kaksi miestä tuomittiin pahoinpitelyn yrityksestä ja pahoinpitelyistä. YLE, MTV ja eräät muut tiedotusvälineet uutisoivat pian kirjaston tapahtumien jälkeen, että ovella tilaisuutta suojasi järjestyksenvalvoja. Ovella tilaisuuteen pyrkineitä miehiä estänyt henkilö ei kuitenkaan ollut virallinen järjestyksenvalvoja.


title: Jyväskylän kirjastopuukotus

text: Lukuisat sanomalehtien pääkirjoitukset tuomitsivat hyökkäyksen. Myös pääministeri Jyrki Katainen vaati blogissaan nollatoleranssia sananvapautta ja kokoontumisvapautta vastaan tehtyjä rikoksia kohtaan. Presidentti Sauli Niinistö totesi iskuun liittyen: ”Jos demokratiassa ajaa asiaansa väkivaltaa käyttämällä, sanoissa tai teoissa, se on väkivaltaa kaikkia kohtaan.”


title: Jyväskylän kirjastopuukotus

text: Sisäministeri Päivi Räsänen piti välikohtausta erittäin valitettavana ja lupasi, että hyökkääjien taustat selvitetään perusteellisesti. Räsänen kertoi myös tuomitsevansa kaiken kokoontumis- ja sananvapautta loukkaavan väkivallan. Pääministeri Jyrki Katainen kirjoitti blogissaan: ”Meillä kaikilla, asemasta ja roolista riippumatta, on yhteinen vastuu siitä, että vihanlietsontaan puututaan ajoissa ja riittävän jämäkästi – myös internetin keskustelupalstoilla. Keinotekoisen vastakkainasettelun lietsonta, vihapuheet ja suoranainen rasismi on tuomittava ja torjuttava.”


title: Jyväskylän kirjastopuukotus

text: Kulttuuriministeri Paavo Arhinmäen mukaan äärioikeiston väkivallan uhka avoimen yhteiskunnan toteutumiselle pitää viimein ottaa vakavasti. Viestintäministeri Krista Kiuru ja useat kansanedustajat tuomitsivat väkivallan. Vähemmistövaltuutettu Eva Biaudet muistutti Facebookissa, että rasismi rikoksen motiivina on rangaistuksen koventamisperuste. Tässä tapauksessa rasismimotiivi voi myös kohdistua henkilöihin, jotka puolustavat monikulttuurisuutta ja vastustavat rasismia.


title: Jyväskylän kirjastopuukotus

text: Tasavallan presidentti Sauli Niinistö päätti puheensa valtiopäivien avajaisissa viittaukseen Jyväskylän puukkoiskuun. Niinistö sanoi kansanvallan ja yhteiskunnan eheyden rakentuvan toisen yksilön ihmisyyden ja ajatusten kunnioittamiselle. Myös eduskunnan puhemies Eero Heinäluoma sanoi puheessaan, että pienikin yritys väkivalloin sanella yhteiskunnan keskustelua ja suuntaa on pysäytettävä heti.


title: Jyväskylän kirjastopuukotus

text: Kirjailijoiden ja toimittajien sananvapausjärjestö Suomen Pen muistutti kannanotossaan, että kirjojen julkaisu ja niistä keskusteleminen on olennainen osa sananvapautta. Penin mukaan on poikkeuksellisen valitettavaa, että väkivaltainen välikohtaus tapahtui nimenomaan kirjastossa. Suomen tietokirjailijat ry esitti vastaavan kannanoton. Jyväskylän yliopiston ylioppilaskunnan mukaan väkivallanteossa iskettiin myös sivistyskaupungin perinnettä vastaan. Jyväskylän kaupunginjohtaja Markku Andersson totesi, että tapaus oli vakava, mutta sen ei voi antaa vaikuttaa kaupungin moniarvoisuuteen. Hän totesi kaupungin hallinnon käyvän läpi tapauksen ja arvioivan sen perusteella kaupungin turvallisuuden kehittämistä.


title: Jyväskylän kirjastopuukotus

text: Maahanmuuttokriittisen keskustelufoorumin Homma ry:n hallitus tuomitsi väkivallan vaikuttamisen välineenä. Yhdistys toivoi tehdyn kokoontumis- ja sananvapauden rajoittamisen näkyvän aikanaan iskun tekijöiden tuomioissa.


title: Jyväskylän kirjastopuukotus

text: Tutkija Vesa Puurosen mukaan äärilikkeet kannattaa ottaa vakavasti, sillä ne verkostoituvat kansainvälisesti. Puurosen mukaan pieniä äärijärjestöjä vakavampaa on kuitenkin etenkin maahanmuuttoon liittyvä ääriajattelu, jolla on myös poliittista vaikutusvaltaa. Tutkija Jussi Jalonen sanoi, että johdonmukainen seuraava askel kaasuiskusta kättä pidempään siirtymisessä olisi ampuma-ase.


title: Jyväskylän kirjastopuukotus

text: "Helsingin Sanomat" ja useat maakuntalehdet kirjoittivat, että sananvapaus ja suoja väkivallalta ovat yhteiskunnan perusarvoja, joita on yhdessä puolustettava. "Ilta-Sanomien" päätoimittajan Tapio Sadeojan mukaan ”Suomella ei ole varaa suvaita yhtään Jyväskylän kaltaista tapausta, ei minkään aatesuunnan edustajilta.” "Kaleva" kirjoitti, että jos ovella vahtineet eivät olisi onnistuneet pysäyttämään tunkeilijoita, jäljet olisivat voineet olla paljon pahemmatkin.


title: Jyväskylän kirjastopuukotus

text: Useiden lehtien mukaan äärioikeistolaisen väkivallan uhkaa on vähätelty muun muassa Suojelupoliisissa ja poliisin johdossa. "Turun Sanomat" katsoi, että suomalainen poliittinen ilmapiiri on sallinut äärioikeistolaisen liikkeen voimistumisen. Lisäksi Suomessa on suhtauduttu liian leppoisasti ihmisiä halventavaan julkiseen kielenkäyttöön, joka voimistaa ääriryhmiä. "Uutispäivä Demarin" mukaan kansalaisilla tulee olla rohkeutta puolustaa kansanvaltaa ja ihmisoikeuksia epäsuosion uhallakin. ”Pelkoa hälventää se, miten selvästi Jyväskylässä kirjanjulkistustilaisuudessa tapahtunut poliittinen väkivallanteko on tuomittu.”


title: Jyväskylän kirjastopuukotus

text: Jyväskylän tilaisuuden jälkeen järjestettiin kirjaan ja tapahtumaan liittyneitä keskustelutilaisuuksia useissa eri kirjastoissa kiristetyin turvatoimin. Espoon Tapiolan kirjastossa tilaisuus pidettiin 28. helmikuuta eikä poliisi vaatinut järjestäjiltä erityisiä toimia vaan lähetti paikalle neljä poliisia. Kotkan kirjastossa järjestetty tilaisuus jouduttiin perumaan, koska poliisi vaati tapahtuman järjestäjiltä paikalle neljää ammattimaista järjestyksenvalvojaa ja pelastussuunnitelman. Tilaisuuden peruminen aiheutti yleistä keskustelua siitä, mikä on poliisin ja järjestäjän velvollisuus huolehtia yleisön turvallisuudesta. Tilaisuuden peruuntumisesta tehtiin kantelu oikeuskanslerille. Oikeuskanslerin päätöksen mukaan poliisin vaatimukset olivat perusteltuja.


title: Jyväskylän kirjastopuukotus

text: Maaliskuussa Jyväskylän kirjamessujen ääriliikkeitä käsitellyt seminaari järjestettiin puukotuksen takia kiristetyin turvatoimin. Tapahtuman sisääntulijat tarkistettiin metallinpaljastimilla ja itse seminaaritilaisuus järjestettiin järjestyksenvalvojien valvomien lukittujen ovien takana. Oulussa 11. toukokuuta 2013 kirjaan liittyneessä keskustelutilaisuudessa estettiin tilaisuuteen pääsy yhdeltä henkilöltä. Poliisi totesi, että järjestäjillä oli perusteet estää henkilön sisäänpääsy.


title: VueScan

text: VueScan on kuvaskannaus ja tekstintunnistusohjelma tietokoneille, jota on kehitellyt Ed Hamrick vuodesta 1998. Se mahdollistaa käyttäjää asettamaan ja hienosäätämään skannausjuovia. VueScania myydään yhtenä ladattavana tiedostona kahdella erilaisella lisenssillä (Standard ja Professional). Lisenssikoodi määrittää mikä versio on käytössä. Ilman lisenssiä ohjelma pyörii demomoodissa. Demomoodi on identtinen Professional-lisenssin kanssa lukuun ottamatta dollarikuvioisia vesileimoja sekä tallennetuissa että tulostetuissa kuvissa.


title: VueScan

text: Oletuksena VueScan tukee vain englanninkielisiä dokumentteja. Siitä huolimatta 32 lisäkielipakettia on ladattavissa sen verkkosivuilla. Syyskuussa 2011 Ed Hamrick oli "myynyt 3 miljoonan dollarin edestä vuotta kohden lisenssejä".


title: Nationalligaen

text: Nationalligaen on amerikkalaisen jalkapallon korkein sarjataso Tanskassa. Sarjaa on pelattu vuodesta 1988 lähtien, ja sarjan mestaruusottelua on kutsuttu vuodesta 1989 nimellä Mermaid Bowl.


title: Nina Halme

text: Nina Halme (s. 25. tammikuuta 1990 Kouvola) on suomalainen uransa lopettanut alppihiihtäjä. Hän edusti Kouvolan Hiihtoseuraa ja hänen valmentajanaan toimi Kari Halme.


title: Nina Halme

text: Halme on saavuttanut urallaan viisi yleisen sarjan Suomen mestaruutta syöksylaskussa, supersuurpujottelussa sekä suurpujottelussa. Vuonna 2012 Halme katkaisi Tanja Poutiaisen yhdeksän vuoden kultamitaliputken suurpujottelussa voittamalla hänet Levillä järjestetyissä alppihiihdon SM-kilpailuissa 0,33 sekunnilla.


title: Nina Halme

text: Alppihiihdon maailmancupissa Halme kilpaili ensimmäisen kerran tammikuussa 2013 Slovenian Mariborin suurpujottelukilpailussa, jossa hän laski maaliin, mutta ei selviytynyt toiselle kierrokselle. Halme on sijoittunut eurooppacupin vauhtilajeissa kaikkien aikojen parhaana suomalaisena naislaskijana sijoille 13 ja 20 syöksylaskussa Sveitsin St. Moritzissa vuonna 2013. Hän on sijoittunut eurooppacupin osakilpailuissa kuusi kertaa kahdenkymmenen parhaan joukkoon.


title: Nina Halme

text: Halme osallistui vuonna 2013 Itävallassa Schladmingin MM-kilpailuihin suurpujottelussa sijoittuen 38:nneksi. Halme edusti Suomea FISU:n talviuniversiadeissa kolme kertaa: 2011 Turkin Erzurumissa, 2013 Italian Trentinossa ja 2015 Espanjan Granadassa, joista viimeisessä hän toimi avajaisissa Suomen joukkueen lipunkantajana. Halme osallistui myös nuorten MM-kilpailuihin Ranskan Chamonixissa vuonna 2010.


title: Nina Halme

text: Halme on kokenut urallaan kolme isoa loukkaantumista. Vasen jalka on murtunut kahdesti harjoitusolosuhteissa vuosina 2003 ja 2008. Oikean polven eturistiside katkesi syöksylaskun Suomen mestaruuskilpailuissa Åressa vuonna 2013.


title: Nina Halme

text: Halme on harjoitellut lajia kansainvälissä seurassa. Hän laski kausina 2013-2014 ja 2014-2015 Norjan naisten A-maajoukkueen ryhmässä ja kaudella 2015-2016 Puolan naisten A-maajoukkueen ryhmässä.


title: Nina Halme

text: Halme on startannut urallaan yli 400 Kansainvälisen hiihtoliiton eli FIS:n alaista kilpailua kaikissa alppihiihdon lajeissa saavuttaen 20 voittoa ja 50 palkintokorokesijaa. Halme lopetti urheilu-uransa keväällä 2015.


title: Nina Halme

text: Halme valmistui ylioppilaaksi Nilsiän alppilukiosta vuonna 2010 ja jatkoi tämän jälkeen opiskelua Aalto Yliopistossa Espoossa.


title: Romodanovo

text: Romodanovo (, mokšaksi ? , ersäksi ?) on Romodanovon kunnallispiirin hallintokeskuksena toimiva kaupunkityyppinen taajama Mordvan tasavallan keskiosassa Venäjällä. Taajama sijaitsee maanteitse 30 kilometriä Mordvan pääkaupungista Saranskista pohjoiseen.


title: Romodanovo

text:
Taajamassa asui vuoden 2010 väestönlaskennan mukaan 9 410 henkeä ja koko Romodanovo kunnallispiirissä oli 20 702 asukasta.
Romodanovo (aseman nimi: Krasnyi uzel) on merkittävä rautateiden risteyspaikkakunta. Sinne johtaa kolme ratayhteyttä:


title: Kavanoz Ahmed pašša

text: Sührablı Kavanoz Nişancı Ahmet pašša (Trabzon – 1705 Lepanto, Kreikka) oli Osmanien valtakunnan suurvisiiri 22. elokuuta 1703 – 17. marraskuuta 1704 sulttaani Ahmed III:n valtakauden aikana.


title: Kavanoz Ahmed pašša

text: Kavanoz Ahmed oli taustaltaan venäläinen. Hän oli lyhyt ja tukeva, jonka ansiosta hän sai lisänimen "Kavanoz", joka tarkoittaa purkkia.


title: Kavanoz Ahmed pašša

text: Hän yleni sulttaani Mustafa II:n aikana visiiriksi ja hän toimi Sidonin kuvernöörinä. 1703 hän oli Istanbulissa, jossa nousi suuri kapina, jonka yhteydessä Mustafa suistettiin valtaistuimeltaan. Kapinalliset nimittivät Kavanoz Ahmedin suurvisiiriksi. Hän toimi tehtävässä vain 88 päivää, jonka jälkeen hänen tilalleen tuli Damat Hasan pašša.


title: Kavanoz Ahmed pašša

text: Osmanihallinnolle tyypilliseen tapaan entinen suurvisiiri karkoitettiin Istanbulista. Kavanoz Ahmed pašša siirrettiin Lepantoon, jonka visiiriksi hänet nimitettiin. Hän kuoli tässä tehtävässä vuonna 1705.


title: Caroline von Braunschweig

text: Caroline Amalie Elisabeth von Braunschweig-Wolfenbüttel eli Karoliina (1768–1821) oli Englannin kuninkaan Yrjö IV:n puoliso. Hänen isänsä oli Braunschweigin herttua Kaarle Vilhelm Ferdinand ja äitinsä Augusta von Hannover. Caroline avioitui 1795 Yrjö IV:n kanssa, joka kuitenkin hylkäsi hänet vuoden kuluttua. Heille syntyi sinä aikana tytärCharlotte Augusta, joka kuoli 1817 synnyttäessään omaa lastaan. Brunswick Prinssi halusi avioeron, mutta Caroline suostui vain muuttamaan erilleen.


title: Caroline von Braunschweig

text: Caroline muutti 1795 Italiaan, mutta kun Yrjöstä oli tullut kuningas, Caroline palasi 1820 Englantiin saadakseen kuningattaren oikeudet. Häntä ei kuitenkaan päästetty kruunajaisiin, ja hän kuoli kuukauden kuluttua.


title: Loistokerttuli

text: Loistokerttuli ("Setophaga ruticilla") on kerttulien heimoon kuuluva varpuslintu.


title: Loistokerttuli

text: Loistokerttuleita pesii Kanadassa ja Yhdysvalloissa. Talvehtimisalueet sijaitsevat Väli-Amerikassa ja Etelä-Amerikan pohjoisosissa. Euroopassa laji on hyvin harvinainen harhailija, jota tavataan lähinnä lokakuussa.


title: Kazakstan (konserttitalo)

text: Keskuskonserttitalo Kazakstan (, ) on konserttitalo, joka sijaitsee Kazakstanin pääkaupungissa Astanassa. Rakennuksen on suunnitellut italialainen arkkitehti Manfredi Nicoletti. Rakennus maksoi noin 120 miljoonaa euroa.


title: Kazakstan (konserttitalo)

text: Rakennuksessa on kolme eri konserttisalia ja lisäksi ravintoloita, kauppoja ja baareja. Suurimpaan saliin mahtuu 3500 ihmistä, pienempiin 400 ja 200.


title: Kazakstan (konserttitalo)

text: Rakennus vihittiin käyttöön 15.12.2009 ja avattiin seuraavana päivänä joka on Kazakstanin itsenäisyyspäivä. Rakennuksen vihki Kazakstanin presidentti Nursultan Nazarbajev.


title: Anitra Karsten

text: Anitra Linnéa Christina Karsten (11. joulukuuta 1902 Turku – 29. lokakuuta 1988) oli suomalainen psykologi. Hän oli Helsingin Svenska handelshögskolanin psykologian dosentti 1951-1960 ja saksalaisen Erlangenin yliopiston professori vuodesta 1960. Hänen erikoisalansa oli työn psykologia. Frankfurtin yliopisto myönsi hänelle professorin arvonimen.


title: Anitra Karsten

text: Karsten opiskeli muun muassa Edward Westermarckin ja Kurt Lewinin oppilaana. Hän väitteli tohtoriksi vuonna 1928 ja työskenteli sitten jonkin aikaa psykologisen laboratorion johtajana Tšekkoslovakian Ústíssa, kunnes perusti oman mainontaa tutkivan psykologisen tutkimuslaitoksen. Vuosina 1936–1939 hän hoiti psykologian dosentuuria berliiniläisessä mainosalan korkeakoulussa. Toisen maailmansodan alussa Karsten palasi Suomeen ja toimi Svenska Hankenin myynti- ja mainosopin opettajana vuoteen 1951 saakka. Koska ei saanut Suomen miehisessä yliopistomaailmassa virkoja, hän lähti vuonna 1949 joksikin aikaa Yhdysvaltoihin tutkijaksi Kurt Lewinin sinne perustamaan Michiganin yliopiston sosiaalitieteiden instituuttiin. 1950-luvulla hän opetti Svenska medborgarhögskolanissa ja palasi vielä 58-vuotiaana 1960-luvun alussa Saksaan, jossa hän toimi alkuun Erlangenin yliopistossa ja sitten Johann Wolfgang Goethe -yliopistossa Frankfurt am Mainissa. Frankfurtissa hän oli mukana luomassa yliopistoon eläkeläisille tarkoitettua ”kolmannen iän” opetusohjelmaa.


title: Anitra Karsten

text: Erityisesti 1940- ja 1950-luvulla Karsten julkaisi monia tutkimuksia markkinointipsykologiasta sekä lapsuus- ja vanhuusiän psykologiasta.


title: Vr2

text: Vr2 ("D1" ennen vuotta 1942) oli suomalainen raskas järjestelyhöyryveturi, kutsumanimeltään Ankka. Veturin pyörästöjärjestys oli 0-6-2T. Veturit valmistettiin vuosina 1930–1931, ja ne olivat Valtionrautateiden käytössä vuosina 1930–1975. Muistomerkkiveturina Ankka on useilla asemilla: Jyväskylän rautatieasemalla on numero 961, Joensuussa numero 950, Tuurissa numero 951 ja Haapamäen rautatieasemalla numero 953. Numero 964 on Veturimuseossa Akaan Toijalassa.


title: Sun Media

text: Sun Media Corporation oli kanadalainen yhtiö, joka julkaisi useita sanomalehtiä ja omisti 49% nyttemmin lakkautetusta Sun News Network -kanavasta. Se oli osa Québecor Médiaa.


title: Sun Media

text: Québecor ilmoitti 6. lokakuuta 2014 myyvänsä Sun Median englanninkieliset lehdet Postmedia-yhtiölle, joka kustantaa mm. National Postia. Uutiskanava Sun News ei kuulunut kauppaan, ja se lopetti lähetyksensä helmikuussa 2015, kun ostajaa ei löytynyt. Kauppa pantiin täytäntöön 13.4.2015, jonka jälkeen Sun Media lakkautettiin ja sen julkaisemat lehdet liitettiin Postmedian lehtiketjuun.


title: Olav Christopher Jenssen

text: Olav Christopher Jenssen (s. 2. huhtikuuta 1954, Sortland Norja) on norjalainen kuvataiteilija ja entinen jalkapalloilija. Hän on opiskellut Statens håndverks- og kunstindustriskolessa ja Statens kunstakademissa Oslossa.


title: Olav Christopher Jenssen

text: Jensseniä pidetään yhtenä nykyajan tunnetuimmista norjalaisista taiteilijoista, joka on tehnyt myös merkittävän kansainvälisen uran. Hän on opiskellut ja työskennellyt Berliinissä. Hän toimi maalaustaiteen professorina vuosina 1996-2003 Hochschule für Bildende Künstessä Hampurissa ja vuodesta 2007 Braunschweigin Hochschule für Bildende Künstessä. Vuonna 1992 hänet valittiin mukaan Documenta-näyttelyyn Kasselissa Saksassa ja se toimi hänen kansainvälisenä läpimurtonaan.


title: Olav Christopher Jenssen

text: Maalaussarja "Lack of Memory" (1992) valittiin yhdeksi Morgenbladetin 12 tärkeimmästä taideteoksesta. Jenssen on tehnyt itsensä tunnetuksi ensisijaisesti maalarina ja abstraktin maalaustaiteen uudistajana, mutta tekee myös esimerkiksi piirustuksia ja grafiikkaa.


title: Olav Christopher Jenssen

text: Jenssen on saanut useita palkintoja, esimerkiksi ruotsalaisen Prinssi Eugenin mitalin sekä saksalaiset Willy Brandt-Preisin ja Henrik Steffens-Preisin. Hän oli virallinen Bergenin festivaalien taiteilija vuonna 2000.


title: Olav Christopher Jenssen

text: Jenssen pelasi huippujalkapalloa FK Lynissä ja Lillestrøm SK:ssä 1970-luvulla. Lupaava ura mäkihyppääjänä ja jalkapalloilijana keskeytyi taideopintojen aloittamiseen.


title: Olav Christopher Jenssen

text: Jenssenin isä oli kirjakauppias Gunnar Jenssen ja äiti Yvonne Aarestrup. Hän syntyi Vesterålenissä, mutta kasvoi Oslon ulkopuolella Rælingenissä. Hän on ollut vuodesta 1983 asti naimisissa Angela Messedatin kanssa.


title: Mirosław Bałka

text: Mirosław Bałka (s. 1958 Varsova, Puola) on puolalainen taiteilija. Hän valmistui vuonna 1985 Varsovan Taideakatemiasta. Hän asuu ja työskentelee Otwockissa ja Varsovassa. Hän johtaa "Spatial Activities" -studiota Poznanin Taideakatemian yhteydessä.


title: Mirosław Bałka

text: Balkan taiteen lähtökohta on ihminen ja ihmisen mitat. Hän hahmottaa tilaa omalla kehollaan: useiden teosten lähtökohtana ovat taiteilijan kehon ja sen ulottuvuuksien mitat. Tällaisten teosten nimi ja mitat ovat sama asia, esimerkiksi Nykytaiteen Museo Kiasman kokoelmiin kuluva teos vuodelta 1994 on nimeltään "250x380x0,3, 2x(190x60x59)" ja sisältää nimessä mainitun kokoiset osat (yksi iso ja kaksi pientä, mitat ovat senttimetrejä). Teosten materiaalit ovat usein peräisin taiteilijan omasta elämästä. Kiasman teoksessa käytetty tuhka on taiteilijan uunista, linoleumi lapsuuden kotitalosta.


title: Mirosław Bałka

text: Monet Balkan teokset liittyvät historian traagisiin tapahtumiin tai hiljaisiin draamoihin. Hänen teoksissaan ja niiden materiaaleissa – tuhka, saippua, ruostunut teräs... – on nähty viitteitä juutalaisvainoihin; myös Tate Modernin "How it is" -teoksen mustaa tilaa on tulkittu viitteenä junavaunujen pimeyteen ja määränpään lopullisuuteen. Balkan uudemmat videoteokset on kuvattu keskitysleirien paikoilta: vaatimaton maisema ei itsessään paljasta mitään, vain näihin paikkoihin viittavat teosnimet ja katsojan tieto niiden historiasta tuo teoksiin ankean sisällön. Kuolema on ollut läsnä Balkan elämässä epäsuorasti lapsuudesta lähtien. Isä oli hautakiviveistäjä ja Balka varttui ja asuu edelleen Treblinkan lähellä. Vaikka hän on syntynyt sodan jälkeen, oli Puolan juutalaisten kohtalo läsnä hänen nuoruudessaan. Siitä ei kuitenkaan avoimesti puhuttu, mutta historian muisti oli läsnä epäsuorasti.


title: Mirosław Bałka

text: Balkan teoksia on nähty Suomessa Borealis V -näyttelyssä Porin taidemuseossa vuonna 1991 ja Ars 95 -näyttelyssä, johon Balka toi veistoksia nimeltään ja mitoiltaan 200x74x56. Niiden sisään mahtui seisomaan, ikään kuin pieneen koppiin tai kuoren sisään. Tämä sisätila oli lämmitetty 37-asteiseksi, ruumiinlämpöiseksi.


title: Mirosław Bałka

text: Vuonna 2013 Balka toteutti Helsingissä Ihme-teoksen "Signaalit", joka perustui lippuviittomiin. Teos toteuttettiin yhdessä kaupungin asukkaiden kanssa.


title: Mirosław Bałka

text: Balkan teoksia on Kiasman kokoelmassa.


title: Timo Heino

text: Timo Heino (s. 1962 Tampere) on suomalainen kuvataiteilija. Heino valmistui vuonna 1989 Helsingin Kuvataideakatemiasta, jossa hän opiskeli maalausta ja kuvanveistoa. Hän on myös opettanut Kuvataideakatemiassa vuodesta 1998 lähtien, ja sitä ennen Helsingin Vapaassa taidekoulussa vuosina 1996-1998. Heino asuu ja työskentelee Helsingissä.


title: Timo Heino

text: Timo Heinon minimalistiseksi muotoiltu ilmaisu on esteettistä ja loppuun asti ajateltua. Pinnan alla piilee usein enemmän tai vähemmän erityisiä viittauksia sellaiseen, joka herättää inhoa tai huolta. Huoli suuntautuu usein ihmisen holtittomiin tekoihin ja niiden seurauksiin.


title: Timo Heino

text:
Heino leikkii teoksissaan länsimaisen ajattelun mukaisilla vastakohtapareilla tuottamalla kontrasteja muun muassa teollisen ja luonnollisen, geometrisen ja orgaanisen, puhtaan ja likaisen, selkeän ja hämärän, kiiltävän ja karkean sekä menneen ja nykyisen rinnastuksilla. Teoksissa esiintyvät geometriset perusmuodot yhdistyvät materiaaleihin, jotka edustavat toisaalta orgaanista luontoa ja toisaalta teollista maailmaa. Teokset käsittelevät usein aiheiltaan suhdetta luontoon, teknologiaan ja moraaliin sekä sisältävät viittauksia poliittisiin ja uskonnollisiin teemoihin. Vastakohtien esiintymisestä huolimatta teoksissa ei ole niinkään kyse dualismista kuin rajakäynnistä länsimaiselle kulttuurille ominaisten luokitusten välillä. Eri kategorioihin kuuluvien elementtien yhdistäminen mahdollistaa niiden samanaikaisen tarkastelun yhtenä kokonaisuutena.
Luonnosta otettuja materiaaleja on työstetty niin, että synteettisen ja luonnollisen raja on hämärtynyt. Taulumaiset teokset vaikuttavat usein maalatuilta, mutta lähemmin tarkasteltuna maaliaineeksi paljastuu Duchampin tapaan pöly, turkis tai perunankuoret. Heino käyttää ja yhdistelee taiteessaan vaihtelevia ja yllättäviä materiaaleja, kuten terästä, kiiltäviä mustia tai värikkäitä muoveja, tiiltä, sekä myös karvaa, mehiläisvahaa, verta, pölyä ja ulosteita, joita ei kuitenkaan esitetä jätteinä. Esimerkiksi teos nimeltä "Suklaamuotti" vuodelta 1996 oli valmistettu koiran ulosteesta ja lehtikullasta. Heino haluaa taiteen kautta tarjota katsojalle kontaktin tabuiksi ja epäpuhtaiksi koettuihin materiaaleihin. Puhtaus ja kiinteät rajat ovat taiteilijan mukaan kulttuurillisia ihanteita, mutta samalla uutta luovan muutoksen esteitä. Teoksilla tuntuu olevan oma painovoimansa, oma outo auransa, joka vetää katsojan vieraaseen maailmaan, jonnekin sanallisten merkitysten tuolle puolen.


title: Timo Heino

text: Heinon taidetta on hankittu useiden tärkeiden suomalaisten moderniin ja nykytaiteeseen keskittyneiden taidemuseoiden kokoelmiin. Hänen teoksiaan on muun muassa Nykytaiteen museo Kiasman, Helsingin taidemuseon, Emma:n ja Sara Hildénin taidemuseon kokoelmissa, minkä lisäksi niitä on hankittu myös Euroopan keskuspankille Frankfurt am Mainiin.


title: Timo Heino

text: Vuonna 1998 Helsingin kaupunki tilasi Timo Heinolta prosenttiperiaatteella rahoitetun teoksen Rastilan metroasemalle. Teos nimeltä "Nonstop" koostuu 16 teräslevystä, joista osa on peilimäisiksi kiillotettua ruostumatonta terästä, osa on maalattu automaalaustekniikalla kiiltävän mustaksi ja osa on eri vaiheessa ruostuvaa ja rapistuvaa terästä. Teoksen ruostuvien ja ruostumattomien pintojen rinnastuksella ympäristöteos kommentoi häviävän ja säilyvän välistä vuoropuhelua. Teoksen nimi viittaa myös sileiden pintojen heijastamaan loppumattomaan matkustajavirtaan. Töölön kirjastossa on 1994 valmistunut "Portaat". Oulun ympäristötalossa on vuonna 2003 valmistunut prosenttirahoitettu teos "Hedelmöitys".


title: Timo Heino

text: Timo Heinolle on myönnetty Suomen taideyhdistyksen Dukaattipalkinto (1990). ja opetus- ja kulttuuriministeriön Nuoren taiteen Suomi-palkinto (1997). Heino nimettiin Ars Fennica ehdokkaaksi vuonna 2003.


title: Giovanni Anselmo

text: Giovanni Anselmo (s. 1934, Borgofranco d'Ivrea, Torino, Italia) on italialainen taiteilija, jonka teokset edustavat Arte povera-liikettä.


title: Giovanni Anselmo

text: Anselmo omistautui maalaustaiteelle vuosina 1954-1964, mutta hylkäsi sen 1965 keskittyäkseen työstämään veistoksellisia objekteja, joihin hän sai inspiraatiota luonnonilmiöiden vaikutuksista. Anselmon varsinainen taiteilijanura käynnistyi Torinon Arte povera -liikkeessä, jonka kautta hän osallistui ryhmänäyttelyyn ensi kerran vuonna 1967. Vuodesta 1968 lähtien Anselmo on pitänyt myös soolonäyttelyitä. Sittemmin hänen töitään on ollut runsaasti esillä niin USA:ssa kuin Euroopassakin.


title: Giovanni Anselmo

text: Eräs Anselmon tunnetuimmista töistä on käsitteellinen valokuvateos "Äärettömyyttä kohti heittäytynyt varjoni Strombolin huipulla auringon noustessa 16 elokuuta 1965", jota Anselmo luonnehtii seuraavasti: "Silloin ymmärsin olevani osallisena nopeuden, auringon ja avaruuden tapahtumassa... työni liittää meidät maailman energiaan... myös me olemme energiaa."


title: Giovanni Anselmo

text: Työssään Anselmo hyödyntää eri materiaalien fyysisiä ominaisuuksia ja niiden herättämiä vaikutelmia. Hän on suosinut luonnonmateriaaleja, kuten kiveä, puuta, rautaa ja erilaisia kasviperäisiä materiaaleja. Keskeisiä Anselmon taiteen teemoja ovat energia, avaruus, aika, valo sekä luonnonvoimat (painovoima, magnetismi ja aineen kuluminen). Uudessa kontekstissa esitettävät materiaalit ja objektit vetoavat tunteiden sijaan ennen kaikkea käsitteellisiin ja yleisinhimillisiin kysymyksiin havainnosta ja kokemisesta.


title: Giovanni Anselmo

text: Kaksi Anselmon teoksista kuuluu Valtion taidemuseon kokoelmiin. Kiasman Kouri-kokoelmista löytyvät graniittikimpaleista koostuva Nimetön (1989) sekä veistos Ultramariini (1984).


title: Giovanni Anselmo

text: Vuonna 1990 Anselmolle myönnettiin Leone d'oro-palkinto maalauksesta 44. Venetsian biennaalissa.


title: Nana Patekar

text: Vishwanath ”Nana” Patekar (s. 1. tammikuuta 1951 Murud-Janjira, Maharashtra, Intia) on intialainen näyttelijä. Hän on myös ohjannut elokuvan "" (1991).


title: Grönlund–Nisunen

text: Grönlund–Nisunen on Tommi Grönlundin (s. 1967) ja Petteri Nisusen (s. 1962) muodostama taiteilijapari. Heidän yhteiset teoksensa ovat tieteen ja tekniikan estetiikasta ammentavia installaatioita. Grönlund ja Nisunen voittivat yhdessä Vuoden nuori taiteilija -palkinnon vuonna 1997.


title: Grönlund–Nisunen

text: Sekä Grönlund että Nisunen ovat koulutukseltaan ja ammatiltaan arkkitehteja. Nisunen on toiminut vuodesta 2012 Aalto-yliopiston taiteiden ja suunnittelun korkeakoulun nykytaiteen Professor of Practice -tehtävässä.


title: Grönlund–Nisunen

text: Kuvataiteilija ja tutkija Jyrki Siukonen on tulkinnut Grönlundin ja Nisusen yhteistuotantoa tieteen lainalaisuuksien esittämisen ja erityisesti suoran, kentän ja ympyrän käsitteiden kautta. Cristina Cupero on korostanut taiteilijoiden 2000-luvun taitteen näyttelyn yhteydessä installaatioita koeasetelmina ja yrityksinä tuoda näkyviksi näkymättömiä ilmiöitä. Molemmat ovat tuoneet esiin myös sattumanvaraisuuden merkitystä taiteilijoiden teoksissa.


title: Grönlund–Nisunen

text: Kesäkuussa 2013 Grönlund ja Nisunen palkittiin Maailman kulttuurineuvoston myöntämällä Leonardo da Vinci World Award of Artsilla.


title: Grönlund–Nisunen

text: "Ultraääni-installaatiossa" (1996) kaksi kaiutinta toistaa korkeaäänisiä siniaaltoja näyttelytilan vastakkaisista päistä. Toisen kaiuttimen äänenkorkeus vaihtelee siihen kytketyn Geigermittarin mittaustulosten mukaan tuottaen kahden äänen interferenssistä kolmannen äänen.


title: Grönlund–Nisunen

text: "Slidepipe"-teos (2008) koostuu tilassa riippuvasta teräsputkesta. Sen läpi yleisö voi lähettää teräskuulia, jotka tuottavat ääntä.


title: Grönlund–Nisunen

text: Myös teoksessa "Steel Ball Installation | Wall Installation" (1999) alumiinialtaaseen upotetut hienovaraisesti liikkuvat teräskuulat olivat äänilähteenä.


title: Grönlund–Nisunen

text: Keilaniemen metroaseman laiturialueen katossa on valoputkista koostuva taideteos "Light Weave" (2016).


title: Tuula Arkio

text: Tuula Johanna Arkio (o.s. "Olamo", s. 2. huhtikuuta 1943 Helsinki) on suomalainen taidehistorioitsija ja taidemuseonjohtaja. Vuonna 2006 hänet promovoitiin Kuvataideakatemian kunniatohtoriksi ja hänelle myönnettiin kulttuurineuvoksen arvonimi.


title: Tuula Arkio

text: Arkio johti Kiasmaa vuosina 1990–2000 ja Valtion taidemuseota 2000–2006.


title: Tuula Arkio

text: Arkio valmistui ylioppilaaksi vuonna 1962. Hän opiskeli taidehistoriaa ja valmistui maisteriksi vuonna 1968 Helsingin yliopistosta.


title: Tuula Arkio

text: Arkio on tehnyt pitkän uran suomalaisen kuvataiteen alueella. Hän työskenteli Gallen-Kallelan museon amanuenssina vuosina 1964–1965 ja Helsingin yliopiston taidehistorian laitoksen kuva-arkistoamanuenssina 1968. Arkio oli Ateneumin taidemuseon amanuenssi 1968–1984 ja apulaisintendentti 1984–1990. Hän oli Nykytaiteen museon (vuodesta 1998 Kiasma) ensimmäinen johtaja (1990–2000) ja Valtion taidemuseon ylijohtaja (2000–2006).


title: Tuula Arkio

text: Arkio on toiminut yhtenä merkittävien Ars 83, Ars 95 ja Ars 2001 -näyttelyiden kuraattoreista ja toiminut lukuisissa luottamustehtävissä taiteen ja kulttuurin alueella niin Suomessa kuin ulkomaillakin.


title: Tuula Arkio

text: Vuonna 2015 ilmestyi Arkion omaelämäkerta "Jyviä nokkimassa".


title: Tuula Arkio

text: Lähde


title: Karsten

text: Karsten on muun muassa seuraavien henkilöiden sukunimi:Karsten on myös seuraavien henkilöiden etunimi:


title: Vihtori Rämä

text: Vihtori Rämä, ennen "Masi Vihtori Eskolin", (s. 1974) on suomalainen teatteriohjaaja ja esitystaiteilija.


title: Vihtori Rämä

text: Rämä on opettanut nykyteatteria Teatterikorkeakoulussa ja työskennellyt esimerkiksi Kotkan, Hämeenlinnan ja Kemin kaupunginteattereissa sekä Rovaniemen kaupunginteatterin johtajana yhdessä Atro Kahiluodon kanssa. Vuosina 2013–2015 hän työskenteli Joensuun kaupunginteatterin johtajana.


title: Vihtori Rämä

text: Rämä valmistui Teatterikorkeakoulusta vuonna 2008 ja hänellä oli gonzojournalistinen "Artventures"-kolumnipalsta Todellisuuden tutkimuskeskuksen tuottamassa ja julkaisemassa Esitys-lehdessä


title: Vihtori Rämä

text: Vihtori Rämä oli mukana perustamassa Esitystaiteen seuraa.


title: Vihtori Rämä

text: Rämä valittiin joulukuussa 2012 Joensuun kaupunginteatterin johtajaksi. Rämän kausi näkyi teatterin sisältövalinnoissa vasta vuonna 2014. Vuoden 2013 kevään ja syksyn esitykset sovittiin jo edellisen johtajan Tero Heinämäen kaudella. Rämän johtajasopimus päätettiin huhtikuussa 2015.


title: Vihtori Rämä

text: Ohjauksia:


title: Anssi Kela (albumi)

text: Anssi Kela on Anssi Kelan 22. maaliskuuta 2013 julkaistu viides studioalbumi. Levy julkaistiin neljä vuotta hänen edellisen levynsä, "Aukion", jälkeen. Levyllä on vaikutteita mm. funkista, popista ja hiphopista.


title: Anssi Kela (albumi)

text: Ennen levyn ilmestymistä Kelan tilanne oli vaikea, sillä hänen edellinen levynsä, konseptialbumi "Aukio", oli ollut suuri kaupallinen pettymys vain noin 4000 kappaleen myynnillään. Pudotus aiempaan menestykseen verrattuna oli suuri, sillä Kelan ensimmäinen levy, "Nummela" vuodelta 2001, myi 157 000 kappaletta. Levymyynti oli sen jälkeen pudonnut levy levyltä. Kela sanoikin Voicelle antamassaan haastattelussa, että olisi pakko myydä edeltäjäänsä paremmin.


title: Anssi Kela (albumi)

text: Ennen "Anssi Kelan" julkaisua Kela oli ehtinyt pohtia jo lopettamista. Kela sanoi Voicen haastattelussa 2012: ”Minulle itselleni on tärkeää, etten muutu kehäraakiksi, joka elää menneisyyden tähteillä – etten joskus 50-vuotiaana vedä pikkupubeissa "Nummela"-levyn kappaleita. Olen itselleni tehnyt selväksi, etten halua mennä siihen pisteeseen. Sitä ennen täytyy olla rohkeutta päästää irti.” Hän myös huomautti uuden levynsä olleen tuolloin jo äänittämistä vaille valmis.


title: Anssi Kela (albumi)

text: Albumin ensimmäinen single ”Levoton tyttö” sai ensiesityksensä Uuden Musiikin Kilpailussa 17. tammikuuta 2013, ja digitaalisesti se julkaistiin 1. helmikuuta. Kappale kipusi nopeasti radioiden soittolistoille, ja parhaimmillaan single oli ykkösenä. ”Levoton tyttö” oli radioiden soitetuin kappale vuonna 2013.


title: Anssi Kela (albumi)

text: Ilmestymisviikollaan albumi nousi Suomen virallisen listan sijalle kaksi.


title: Anssi Kela (albumi)

text: Ilmestyessään levy sai paljon hyviä arvosteluja. "Nuorgamin" Niko Peltonen kirjoitti positiivisessa levyarviossaan olevansa ”ihan saatanan onnellinen Kelan puolesta” ja sanoi levyn olevan ”ensimmäinen tällä vuosituhannella kuulemani uusi levy, joka tuo ihan oikeasti mieleen 1980-luvun”. "Helsingin Sanomien" Tero Salonen piti levyä Kelan uutena alkuna ja sanoi sen ”pelastavan Kelan uran”. Hän antoi levylle neljä tähteä viidestä. "Keskisuomalaisen" Aki Lehti kirjoitti Anssi Kelan saavan uudella levyllään ”mahdolliset aiemmat syntinsä anteeksi”. "Desibeli.netin" Ilkka Kärrylä antoi levylle neljä tähteä ja kirjoitti: ”Anssi Kelan viides ei ole täydellinen levy, mutta se hehkuu rakkautta melodiseen popmusiikkiin ja alan konventioiden lyömätöntä hallintaa”.


title: Anssi Kela (albumi)

text: Kaikki kappaleet on kirjoittanut Anssi Kela.


title: Esitystaiteen seura

text: Esitystaiteen seura ry on suomalainen yhdistys, joka on perustettu Helsingissä vuonna 2005. Vuodesta 2005 vuoteen 2011 ryhmän nimi oli Helsingin Esitystaiteen Keskus ry. Esitystaiteen seuran hallitukseen vuonna 2012 kuuluvat puheenjohtaja Tuukka Vasama, Tomi Humalisto, Olli Kontulainen, Hanna Korhonen, Elina Pirinen ja Vihtori Rämä. Varajäseninä ovat Atro Kahiluoto ja Kaisa Illukka. Esitystaiteen seura oli vuonna 2009 perustamassa Esitystaiteen keskusta yhdessä Presentaatio ryn, Todellisuuden tutkimuskeskuksen, Oblivian ja Toisissa tiloissa -ryhmien kanssa. Esitystaiteen keskukselle osoitettiin tilat Helsingin Suvilahdesta vuonna 2011.


title: Esitystaiteen seura

text: Esitystaiteen seura tekee vuosittain yhden tai useampia esityksiä, joiden lisäksi se järjestää lukupiiritoimintaa.


title: Esitystaiteen seura

text: Esitystaiteen seuran jäseniä ovat muun muassa äänisuunnittelija Miikka Ahlman, lavastaja-esitystaiteilija Kaisa Illukka, esitysdramaturgi Timo Heinonen, valosuunnittelija Tomi Humalisto, ohjaaja Atro Kahiluoto, esitystaiteilija Pilvi Kallio, näyttelijä Olli Kontulainen, tanssija Hanna Korhonen, tanssija Maija Nurmio, kuvataiteilija Anna Nykyri, tanssija-koreografi Elina Pirinen, ohjaaja Vihtori Rämä ja näyttelijä Tuukka Vasama.


title: Esitystaide

text: Esitystaide on nykyteatterin, performanssin ja muiden esittävän taiteen eri perinteiden välimaastossa vaikuttava taiteen muoto. Termi "esitystaide" on syntynyt 2000-luvulla.


title: Esitystaide

text: Erilaisille esityksille yhteistä on muun muassa yleisökontakti, käsitteellisyys ja elämyksen korostaminen. Esitystaiteessa etsitään teatterillisen kohtaamisen uusia muotoja.


title: Esitystaide

text: Esitystaiteen taustalla on nykyteatterin eri muodot, performanssi ja elävä taide.


title: Esitystaide

text: Kuten esitystaiteessa, monissa nykyteatterin muodoissa teoksen lähtökohtana ei ole enää draamateksti ja näytelmä. Esitystaiteen taustalla vaikuttanut performanssi sai alkunsa 1960-luvulla, sen innoituksena oli muun muassa toimintamaalaus, käsitetaide, happeningit, videotaide ja taiteen esineellisyydelle vaihtoehtoja etsivä taide.


title: Esitystaide

text:
Performanssitaide syntyi USA:ssa 1970-luvulla, 1980-luvun puolivälissä taas sai alkunsa elävä taide eli Live Art Britanniassa. Termi pyrki kattamaan laajempaa aluetta, ja se muistuttaa esitystaidetta.
Teatterikorkeakoulussa aloitti 2001 Esitystaiteen ja -teorian maisteriohjelma, ja myös Turun Taideakatemia avasi samansuuntaisen koulutusohjelman. Vuonna 2010 aloitettiin koulutus myös Satakunnan ammattikorkeakoulussa.


title: Esitystaide

text:
Suomessa toimii (2012) noin 150-300 esitystaiteilijaa. Tapahtumia, klubeja ja festivaaleja järjestetään aktiivisesti.
Esitystaiteen kenttä on myös järjestäytynyt. Helsinkiin avattiin 2011 esitystaiteen keskus. Alan tiedotuskeskus Presentaatio on toiminut vuodesta 2008, vuotta aiemmin alkoi ilmestyä "Esitys"-lehti.


title: Aseellinen alussuojaus

text: Aseellinen alussuojaus on kansainvälisen rauhanturvatoiminnan yksi toimintamalli. Sillä pyritään estämään suojeltavien laivojen kaappaaminen ja ryöstäminen. Esimerkiksi EU on loppuvuodesta 2008 alkaen harjoittanut alussuojausta Somalian rannikon edustalla. Suojaava joukko muodostaa itsenäisen alussuojausosaston ("Autonomous Vessel Protection Detachment VPD"). Suojausosastolla on käytössään vain kivääriaseistus, ilman pinta-alusten tukea. Sillä on oikeus puolustaa alusta ja lastia vain aluksen ollessa merellä.


title: Pauliina Turakka Purhonen

text: Pauliina Turakka Purhonen (s. 1971 Haapavesi) on suomalainen kuvataiteilija. Hänet tunnetaan erityisesti maalauksistaan ja tekstiiliveistoksistaan. Hän on naimisissa taiteilija Kalle Turakka Purhosen kanssa, ja heillä on kolme lasta.


title: Pauliina Turakka Purhonen

text: Turakka Purhonen opiskeli vuosina 1994–1996 Kuopion käsi- ja taideteollisuusoppilaitoksessa keramiikkalinjalla, sekä vuodesta 1996 alkaen Kuvataideakatemian maalausosastolla, josta hän valmistui taiteen maisteriksi vuonna 2003. Sittemmin hän on ollut mukana useissa yksityis- ja ryhmänäyttelyissä, ja hänen teoksiaan on useiden museoiden kokoelmissa Suomessa ja Pohjoismaissa. Turakka Purhonen on toiminut myös opettajana muun muassa Kuvataideakatemiassa ja Taidekoulu Maassa.


title: Pauliina Turakka Purhonen

text: Turakka Purhosen teosten lähtökohtia ovat usein lähipiirin ihmiset ja esineet. Hänen maalauksiaan on luonnehdittu voimakkaan todentuntuisiksi ja rehellisiksi, ja niiden yhteydessä on korostettu havainnointia, sekä siihen kuluvaa aikaa. Keskiaikaisten kirkkojen pyhimysveistokset tekivät Turakka Purhoseen syvän vaikutuksen jo hänen lapsuudessaan Ahvenanmaalla, ja ne ovat usein olleet lähtökohta hänen nukkemaisille tekstiiliveistoksilleen. On korostettu käsin ommeltujen ja yksityiskohtaisten veistosten käsinkosketeltavuutta ja ruumiillisuutta, jopa haavoittuvuutta.


title: Pauliina Turakka Purhonen

text: Vuonna 2006 Turakka Purhoselle myönnettiin Suomen Taideyhdistyksen dukaattipalkinto. Lokakuussa 2013 hänet nimettiin Ars Fennica -ehdokkaaksi.


title: L’ultimo uomo della terra

text: L’ultimo uomo della terra (”maailman viimeinen ihminen”) on vuonna 1964 ensi-iltansa saanut tieteiselokuva, joka perustuu Richard Mathesonin "Olen legenda" -romaaniin. Vincent Pricen tähdittämän elokuvan ohjasivat Ubaldo Ragona ja Sidney Salkow. Richard Matheson osallistui elokuvan käsikirjoitukseen, muttei pitänyt lopputuloksesta ja käytti siksi elokuvan tekijäluettelossa salanimeä ”Logan Swanson”.


title: L’ultimo uomo della terra

text: Elokuva kuvattiin Roomassa, osa ulkokuvauksista Esposizione Universale di Romassa. Yhdysvalloissa elokuvan toi teatterilevitykseen American International Pictures. AIP:n tuotannot nykyisin omistava MGM julkaisi elokuvasta digitaalisesti uudelleenmasteroidun DVD:n vuonna 2005.


title: L’ultimo uomo della terra

text: On vuosi 1968. Tohtori Robert Morgan (Price) elää maailmassa, jossa kaikki muut jäljellä olevat ihmiset ovat pandeemisen taudin seurauksena muuttuneet vampyyriä muistuttaviksi olennoiksi, jotka eivät siedä auringonvaloa, peilejä tai valkosipulia. Olennot vainoavat Morgania, mutta ne ovat heiveröisiä, hidasälyisiä ja -liikkeisiä. Morganin elämä on päivästä toiseen samanlaista: hän herää aamulla, tuhoaa päivällä kaikki löytämänsä vampyyrit, vahvistaa talonsa suojia tulevan yön varalle, ja vetäytyy sitten yöksi kotinsa suojiin.


title: L’ultimo uomo della terra

text: Pimeän laskeuduttua vampyyrit raahautuvat piiloistaan Morganin talolle ja pyrkivät sisälle. Morgan yrittää hukuttaa ulkoa kuuluvan mekkaloinnin musiikin alle. Hän kuluttaa aikaansa juopotellen ja kaitafilmien kanssa entistä perhe-elämäänsä muistellen. Takaumien kautta käy ilmi, kuinka Morganin lapsi ja vaimo kolme vuotta aiemmin sairastuivat tautiin ja kuolivat. Taudin leviämisen hillitsemiseksi armeija poltti kaikki vainajat, mutta Morgan oli pitänyt vaimonsa sairastumisen ja kuoleman salassa ja hautasi hänet itse. Vaimo oli herännyt kuolleista ja käynyt Morganin kimppuun.


title: L’ultimo uomo della terra

text: Eräänä päivänä yksinäisyydestä kipeästi kärsivä Morgan näkee ulkona koiran, ja yrittää saada sen kiinni. Koira pakenee, mutta ilmestyy myöhemmin Morganin ovelle. Morgan ottaa koiran hoiviinsa, mutta pian käy ilmi, että myös koira on saanut tartunnan.


title: L’ultimo uomo della terra

text: Myöhemmin Morgan on hautaamassa vaarnalla lävistämäänsä koiraa, kun hän äkkää päivänvalossa naisen. Nainen pelästyy Morgania ja pakenee, mutta Morgan saa hänet kiinni ja vakuuttuneeksi siitä, ettei ole tälle vaaraksi. Morgan vie Ruth-nimisen naisen kotiinsa, mutta alkaa epäillä, että myös tämä on saanut tartunnan.


title: L’ultimo uomo della terra

text: Lopulta Ruth myöntää kantavansa tautia ja kuuluvansa kaltaistensa ryhmittymään, joka pyrkii perustamaan uuden sivilisaation taudinkantajien ehdoilla. Heillä on rokote, jolla tauti pysyy hallinnassa, eivätkä he ole Morganin tähän saakka kohtaamien vampyyrien kaltaisia ihmisraunioita. Ruth oli lähetetty vakoilemaan Morgania, jolla on vampyyrintappajan legendaarinen maine päivänvaloa karttavien taudinkantajien parissa.


title: L’ultimo uomo della terra

text: Kun Ruth nukkuu, Morgan siirtää tähän omaa vertaan. Morganin hypoteesi on, että hän on välttynyt taudilta, koska häntä oli aikoinaan purrut tartunnan saanut lepakko, minkä seurauksena hänelle kehittyi immuniteetti. Ruthin herättyä Morganin hypoteesi osoittautuu paikkaansapitäväksi: verensiirto on parantanut Ruthin. Morgan uskoo, että muutkin Ruthin kaltaiset voidaan nyt parantaa, mutta vain hetkeä myöhemmin Ruthin ryhmittymän muut jäsenet hyökkäävät talolle.


title: L’ultimo uomo della terra

text: Morgan taistelee jahtaajiaan vastaan ja pakenee lopulta kirkon suojiin. Siellä hyökkääjien keihäs lävistää hänet. Morgan haukkuu hyökkääjiä kummajaisiksi ja julistaa olevansa viimeinen ihminen ennen kuin kuolee alttarille.


title: L’ultimo uomo della terra

text: Elokuva poikkeaa joiltain osin romaanista johon se perustuu. Romaanin päähenkilö on Robert Neville, ammatiltaan tehdastyöläinen; elokuvassa Robert Morgan on tiedemies. Elokuvan vampyyrit muistuttavat hitaudessaan enemmän sittemmin zombielokuvissa tyypillisiksi muodostuneita zombeja kuin perinteisiä vampyyrejä, romaanissa ne sen sijaan kykenevät juoksemaan ja kiipeilemäänkin. Romaanissa Nevillen löytämä koira on paljon arempi ja saa kuljeksia vapaasti.


title: L’ultimo uomo della terra

text: Päähenkilön suhde Ruthiin on erilainen, eikä kirjassa tapahdu verensiirtoa. Parannuskeinoa ei ole näköpiirissä, vaikka Nevillekin yhä toivoo löytävänsä sen. Kirjassa Ruth pakenee kun käy ilmi, että hänellä on tartunta. Ruthin väki saa Nevillen kiinni vasta useita kuukausia myöhemmin, ja kirja päättyy hieman ennen Nevillen teloitusta, kun Ruth antaa hänelle pillereitä itsemurhaa varten.


title: L’ultimo uomo della terra

text: Tuottaja Anthony Hinds oli alkujaan ostanut Mathesonin romaanin elokuvaoikeudet Hammer-tuotannolle. Matheson kirjoitti käsikirjoituksen, mutta se ei läpäissyt sensuuria Britanniassa, joten Hinds myi sen Robert Lippertille. Lippert lupaili Mathesonille, että elokuvan ohjaisi Fritz Lang, mutta elokuvan ohjasikin lopulta Sidney Salkow. Budjetti pidettiin pienenä teettämällä kuvaukset pääosin italialaisella työvoimalla Italiassa.


title: L’ultimo uomo della terra

text: "L’ultimo uomo della terra" ei menestynyt juurikaan ilmestymisensä aikaan, mutta myöhemmin sitä on alettu arvostaa yhtenä lajityyppinsä klassikoista. Esimerkiksi "Film Threatin" indie-elokuva-arvostelija Phil Hall kutsuu "L’ultimo uomo della terraa" kaikkien aikojen parhaaksi Vincent Price -elokuvaksi.


title: L’ultimo uomo della terra

text: "Cinefantastiquen" Steve Biodrowski sen sijaan kritisoi elokuvaa sen huonolaatuisesta jälkiäänityksestä ja muista pienen budjetin näkymisistä, mikä jätti hänen mukaansa harrastelijamaisen vaikutelman ja heikensi tarinan tehoa. "Chicago Readerin" Jonathan Rosenbaum vertasi elokuvaa Charlton Hestonin tähdittämään uusintaversioon ("Viimeinen mies", 1971) sarkastisesti, pitäen jälkimmäisen päihittämistä melko mitättömänä meriittinä.


title: L’ultimo uomo della terra

text: Tekijäkaartista Vincent Price tiettävästi piti "L’ultimo uomo della terraa" parempana kuin "Viimeistä miestä". Richard Matheson ei pitänyt elokuvasta, mutta saadakseen osansa sen tuotosta hänen piti antaa nimensä tekijäluetteloon, joten hän käytti salanimeä ”Logan Swanson”, joka oli hänen vaimonsa äidin tyttönimen ja hänen oman äitinsä tyttönimen yhdistelmä. William P. Simmonsin haastattelussa Matheson kertoo olleensa pettynyt elokuvaan, vaikka se noudattelikin jotakuinkin hänen kirjansa tarinaa. Hänen mielestään Vincent Price oli sopimaton valinta päärooliin, vaikka Matheson arvostikin suuresti tämän näyttelijäntaitoja.


title: L’ultimo uomo della terra

text: George A. Romero on sanonut suoraan rosvonneensa "Night of the Living Deadin" käsikirjoituksen idean Mathesonin romaanista. Kriitikoiden mukaan Romeron elokuvan zombit ovat myös selvästi ottaneet vaikutteita "L’ultimo uomo della terran" vampyyreistä.


title: Tony Oursler

text: Tony Oursler (s. 1957) on yhdysvaltalainen video- ja mediataiteilija, joka tekee lähinnä projisoituja installaatiota.


title: Tony Oursler

text: Tony Oursler kirjoittaa amerikkalaisen persoonallisuusrakenteen psykomaisemaa, jossa yhdistyvät ”disneyfikaation” ruumillistama Mikki Hiiri ja sarjamurhaajan prototyyppi Freddy Krüger. Ourslerin taiteen perustyökaluja on amerikkalainen psykohistoria, kulttuurinen sairaus nimeltä dissosiatiivinen identiteettihäiriö, joka esiintyy erilaisina seksuaalisina ja väkivaltaisina traumoina ja syy-seuraussuhteeltaan usein käsittämättömänä draaman lakina.


title: Tony Oursler

text: Oursler tekee samaa työtä uudelleen ja uudelleen, nuket “dummies” toistuvat jatkuvasti eri muodoissa. Formaatti on usein niin sama, että itse asiassa teokset erottaa vain tekstien pohjalta.


title: Tony Oursler

text: ”Video is like a pencil” (video on kuin kynä), Oursler on sanonut, lainaten John Baldessaria. Mutta Ourslerille se on myös kirjoituskone. Hän ei maalaa videolla vaan tekee useimmiten puhuvan pään joka suoltaa tekstiä.


title: Tony Oursler

text: Oursler työskentelee useimmiten siten että hän kuuntelee yhdessä huoneessa samanaikaisesti samalla äänitasolla toimivia TV- ja radiokanavia ja nappaa tekstinpätkän tuutista silloin tällöin yhdistettynä omaan tajunnanvirtaansa.


title: Tony Oursler

text: MPD:n ja median katsojan välillä on monia analogioita, tiedostamaton moninainen vaihtelu persoonallisuudesta toiseen kuin hypnotisoitu näyttelijä. Ne voi nähdä kokoelmana hahmoja näyttelemässä kammottavaa tosielämän draamaa. Itse asiassa joidenkin prykiatrien teorian mukaan monipersoonallisuudet ovat oikeastaan itsehypnoosin mestareita.


title: Tony Oursler

text: Ourslerin teokset ovat antimaalauksellisia. Päät on irroitettu, leikattu irti taustastaan ja sijoitettu joko ilmaan tai johonkin välillä jopa huvittavan tukalaan paikaan kuten raskaan tuolin tai patjan alle tai arkkuun, jossa ne irroitettuna yhteyksistään (ruumiiseen tai ympäristöön) muodostavat lähes slap stick -komediamaisen mutta samalla tarkemmin kuunneltuna traagisen, surullisen hahmon.


title: Tony Oursler

text: Tony Oursler on työskennellyt ammattinäyttelijä Tracy Leiboldin kanssa. Leibold näyttäytyy usein Ourslerin alter egona, jonka kasvot tuntuvat muuttautuvan hetkessä kaunottaresta hirviöksi.


title: Tony Oursler

text: Oursler kuuluu taiteilijaryhmään nimeltä "Poetics", jossa ovat mukana jo opiskelija-ajoista tutut taiteilijat Mike Kelley ja John Miller.


title: Tony Oursler

text: Oursler on myös tehnyt yhteistyötä muusikko David Bowien kanssa Bowien 50-vuotisjuhlakonsertissa 1997. Hän on myös ohjannut Bowien uuden lähes 10 vuoden hiljaiselon jälkeen julkaiseman singlen ”Where Are We Now?” tammikuussa 2013.


title: Tony Oursler

text: Tony Ourslerin tuotantoa tunnetaan Suomessa kohtuullisesti. Hän oli mukana Nykytaiteen museon ARS 95 näyttelyssä Ateneumissa (1995), josta ostetut kaksi teosta kuuluvat nykyisin Kiasman kokoelmiin.


title: Tony Oursler

text: Helsingin kaupungin taidemuseossa oli 2005 esillä laaja retrospektio vuosilta 1980-2005 Ourslerin tuotannosta.


title: Tony Oursler

text: Suomessa Oursleria edustaa Galleria Frosblom, jossa on ollut useasti esillä Ourslerin teoksia.


title: Megapolis

text: Megapolis on ympäristöjärjestö Dodon vuosittainen tapahtuma joka kokoaa ihmisiä yhteen kehittämään ratkaisuja ympäristöongelmiin urbanisaation kautta. Dodon teesi on, että koska maailman urbanisoitumisnopeus on kiihkeä ja pysäyttämättömissä, niin urbanisoitumisesta tulee etsiä mahdollisuuksia ongelmien sijaan. Tapahtumaan on kutsuttu puhujiksi alan ammattilaisia ja tutkijoita.


title: Megapolis

text: Ensimmäinen "Megapolis 2021 - Ympäristöongelmat ratkaistaan kaupungeissa" järjestettiin vuonna 2006 Helsingissä. Helsingissä järjestetyn päätapahtuman rinnalla on järjestetty pienempiä tapahtumia Helsingissä, Turussa ja Jyväskylässä.


title: Adobe Dreamweaver

text: Adobe Dreamweaver (ennen Macromedia Dreamweaver) on Adobe Systemsin kehittämä verkkosivujen luomiseen tarkoitettu ohjelma. Dreamweaveriä kehitteli alun perin Macromedia kunnes Macromedia tuli osaksi Adobea vuonna 2005.


title: Adobe Dreamweaver

text: Adobe Dreamweaver on saatavilla sekä Windows- että macOS-käyttöjärjestelmille.


title: Adobe Dreamweaver

text: Sen jälkeen kun Adobe osti Macromedian tuoteperheen, Dreamweaverin julkaisut ovat olleet 8.0-versiosta eteenpäin vielä yhteensopivampia W3C-standardien kanssa. Viimeaikaisia versioita on paranneltu tukemaan web-teknologiaa kuten CSS:ää, JavaScriptiä ja ohjelmistokehyksiä, mukaan lukien ASP:n (ASP JavaScript, ASP VBScript, ASP.NET C#, ASP.NET VB), ColdFusionin, Scripletin sekä PHP:n.


title: Adobe Story

text: Adobe Story on Adobe Systemsin kehittämä yhteisöllinen kirjoitusohjelma. Sitä voidaan käyttää käsikirjoitusten luomisen nopeuttamiseen sekä valmiiseen mediaan kääntämiseen. Adobe Story on integroitavissa Adobe Production Premium Suiteen.


title: Adobe Story

text: Adobe Story on saatavilla sekä web-pohjaisena että työpöytäsovelluksena. Adobe Storylla tehtyjä dokumentteja voidaan lukea myös iOS:llä.


title: Adobe Story

text: Adobe ilmoitti 23.1.2018 sulkevansa Adobe Story CC sekä Adobe Story CC Classic -palvelut 22.1.2019. Adobe neuvoo asiakkaitaan tallentamaan tiedostot muualle, sillä muuten ne tulevat häviämään. Myös Adobe Story CC -sovellus lakkaa toimimasta.


title: Motti (täsmennyssivu)

text: Motti voi tarkoittaa:Henkilöt:


title: Petteri Nisunen

text: Petteri Nisunen (s. 19. joulukuuta 1962) on suomalainen arkkitehti ja kuvataiteilija, joka on tehnyt Tommi Grönlundin kanssa yhteistyötä nimellä Grönlund–Nisunen. Nisunen on toiminut vuodesta 2012 alkaen Aalto-yliopiston taiteiden ja suunnittelun korkeakoulun nykytaiteen Professor of Practice -tehtävässä.


title: Protoje

text: Protoje, oikealta nimeltään Oje Ken Ollivierre on jamaikalainen reggaelaulaja. Protojen vuonna 2012 julkaistu single Kingston Be Wise löytyy Grand Theft Auto V pelin Blue Ark- radiokanavalta.